text:
Panagtuba ken panagsinaid, patapawenna dagiti lames
Ti ipapatay ti dua a tao ken pannakaiyospital ti nasurok 50 a taga-Sta. Cruz, Ilocos Sur ket indikasion a sibibiag pay laeng ti makaidagem ken illegal a wagas ti panagkalap - ti panagtuba kadagiti karayan ken ti panagsinaid iti baybay.
Saan a nailaksid kadakami daytoy maiparit ken makadadael a wagas ti panagkalap. No dumtengen ti Oktubre a panaggagapas iti pagay, mangrugi metten ti panagababaw dagiti nauuneg a paset ti karayan iti surong wenno ti napartak a panagatab ken panagadalem ti danum iti sabangan.
Kadagitoy a panawen agingga iti nangina a lawas ti kasayaatan ti panagtuba kadagiti karayan. Isu a masansan a kalpasan ti nangina a lawas, nakisangen ti lames no di pay ket awanen a pulos ti makalapan iti karayan.
Dua a klase ti panagtuba nga inkam napalpaliiw - babaen ti insektisidio ken ti kinirog a natangkenan a bunga ti bayyating.
Kakasla tangan wenno kikit a bunga ti bayyating. (Sori, diak ibaga a lanut wenno kayo, wenno deskribiren ta dinto ket adu ti mangaramat.) Kadagiti naimatangak a proseso, makirog a nalaing a kas iti kape, (kas kabanglo met laeng ti kinirog a bunga ti kape), lebbekenda sada ilaok iti aramang wenno ipon a sadiwa ket daytoy ti maiwarakiwak iti danum a maatap nga apon dagiti lames. Kalpasan a kanen dagiti lames dagiti naiwarakiwak nga ipon wenno aramang, maulawda ket ti laengen agkarwas ti aramiden ti nagtuba.
Saan laeng nga iti karayan ti pakaramatan ti bayyating a napalpaliiwko no di pay iti baybay, lalo kadagiti mangngalap nga agar-aramat iti larganete. Agpresio iti P80-P120 ti sangasalup idi 1990s, segun iti kadakkel ti bunga ken katangkenda. Ita, P250-P300 kada salup ti presio ti bayyating, kas maibatay iti panagsalsaludsodko.
Agtaud dagiti bayyating kadagiti bantay ken patanor payen kadagiti arubayan. Ketdi, kas napaliiwko, nalimed laeng ti pannakapatanorda ken nalimed ti transaksion kadagiti agnegnegosio.
Kadadaksan amin nga aramaten ti insektisidio a kas pagtuba. Patayenna amin a nabiag iti danum. Paruarenna amin dagiti agnanaed nga ikan, udang, kappi ken arimbukeng kadagiti abut ken rengngat dagiti batbato. No madalanan ti agus ti tuba dagiti rama, tumpaw amin a nabiag iti danum, ket no mapanka agkalap kalpasanna, awan a pulos uray maysa a lagdaw a madilamutam, kas eksperiensami a nagramrama iti karayan iti nakaiyanakanmi a barangay. Sayang ti bannogmi. Ti panagtuba ngarud ti nangupay kadakami amin nga agramrama.
Pinaliiwmi met idi ken tinakuatmi ti proseso nga aramiden dagiti agtuba iti insektisidio. Depende daytoy iti target a tubaen ken ti agus ti karayan. No agatab, ti surong ti tubaen. No agugot, ti surong agingga iti sabangan.
Maigamay ti sangabotelia nga insektisidio iti darat santo daytoy ti maiwarakiwak iti karayan manipud iti igid, agpatengnga agingga iti bangir nga igid. Maisurot ti samal iti agus ti danum, ket tumpaw amin a madalapus a nagbiag iti danum. Uray dagiti lumlumoten ken tirtiremen a kisingkising ken arimbukeng kadagiti uneg dagiti abut ket saan a makalasat iti sabidong.
Iti sabali a bangir, maar-aramat ti sinaid a maysa a pangdarasan a pagkalap. Sinaid ti nakariingak nga awag ti cyanide fishing.
Iti met baybay a maaramat daytoy, lalo kadagiti bumabatok, komokompresor ken pumapana. Makanaw ti sinaid santo maikabil iti kontener (plastic ti kaaduan) nga addaan iti pugsitna. Maipugsit daytoy a sinaid kadagiti kueba wenno babaet dagiti bato wenno lukong nga apon ti pangen, ket rummuar metten dagiti ikan ket nadarasdan a panaen, karwasen wenno sigayen. Iti baybay a maiwaywayat daytoy illegal a panagkalap.
No saan a cyanide ti ipugsit dagiti sumisigay iti rabii iti rama a napalawlawan iti sigay, tinnaganda iti kalburo. Madugsak dagiti lames wenno ikan iti aponda ket maisab-itdan iti sigay. Kakaasi dagiti agramrama. Sayang ti bannogda a nagipakat iti rama ta awan metten ti makalapanda.
Kondenaenmi iti kangatuan nga agpang dagitoy a kita ti panagkalap.
Makadadael iti salun-at ti kastoy a wagas ti panagkalap. Sabidong ti insektisidio ken ti sinaid. Pakatayan ti tao nga agsida iti natuba wenno nasinaid nga ikan kas iti napasamak kadagiti mangngalap iti Sta. Cruz, Ilocos Sur a nasabidongan gapu iti mapapati a cyanide fishing.
Uray dagiti babassit nga ikan, dagiti itlog ken annak a babatting ket mairamraman a matay. Gapu kadagitoy a wagas ti panagkalap, bimmassit ti makalapan kadagiti karayan. Resulta, bimmassit ti masapulan dagiti mangngalap.
Kadagiti agar-aramid iti linteg, kunaenmi a dakdakkel koma a pannusa ti maipataw a dusa kadagiti matiliwan nga agar-aramat kadagiti maiparit a kalap lalo kadagiti agar-aramat iti sabidong a maka-dadael iti salun-at.
Kadagiti umili, nasken koma ti panangipulongda kadagiti maseknan nga agrebbeng no adda makita ken masiimanda nga agar-aramat kadagitoy a wagas ti kalap. Kadagiti met agrebbeng a maseknan, ipatungpalyo koma ti linteg.
Protektarantayo dagiti karayantayo! Protektarantayo ti baybaytayo! Isardeng dagiti makasabidong a wagas ti panagkalap, itan!#
Sunday, November 16, 2008
Panagtuba ken panagsinaid, patapawenna dagiti lames
5 comments:
-
-
Nakasaksakit ngarud a panunoten a bigla lattan a nagawan dagiti makammelan a kappi ken buntiek kadagiti lunglungog. No mapan idi agpadanum ni Mannalon ket adda latta maiyawidna a kappi a sagpaw ti pangaldawna. Ngem itan, uray laeng koma no tukak ket pulos! Atapek a maigapu dagitoy kadagiti 'residue' dagiti nalabes a panagusar iti insektisidio kadagiti kataltalonan.
No dayta met panagtuba, adda koma naananay nga information campaign a mangibaga a pagtaudan iti sakit a kas iti kanser dagiti masida a naala babaen iti panagtuba iti insecticide.
Ken nakurang sa ngamin ti pannakaadal dagiti umili tayo maipanggep iti pannakataraken ti aglawlaw tayo. Ditoy, adda rukod dagiti ikan a mabalin nga itakdang. Ti rigatna kadatayo ket uray no tiwantiwan ket saanen a mapakawan!
- 6:04 PM
- Ka Iddo said...
-
wen,kabsat, patiek dayta residue dagiti kemikal ti makagapu... isu a madama ngarud iti panagsukisokko itoy santo suraten
- 6:13 AM
- ka loren said...
-
Sir, no maipanggep ti effects of chemical farming, GMOs, green revolution ken Sustainable agriculture, Philippine Setting ti sukisokem, pasiaram man daytoy a site Magsasaka at Siyentipiko para sa Pag-unlad ng Agrikultura. Nakabase daytoy sadiay Los BaƱos, Laguna ken NGO daytoy. Naikappengak met idi ngem nabayagen nga awan ti komunikasionko kaniada sipud di 2000.
- 4:42 PM
- Ka Iddo said...
-
agyamanak ka loren...
- 6:23 AM
-
-
Idi ubingak pay, adu dagiti natay a saanda a maibaga ti nasakitda. Kinulamanda kunada lattan idi.
Saan ngata a resulta daytoy ti "DDT" insecticide a naar-aramat idi a para-Birhinia? Adda ramen dagiti insecticide a heavy metals a basta saan a mapukaw ket aglinsaed daytoy iti phreatic water.
No adda ti pangremedioan kabsat ken nasayaat no masukisokmo daytoy.
- 6:48 PM


c: text/html

text:
Ni Angela Dorothea Merkel (naiyanak idi 17 Hulio 1954) ket politiko ken dati agsuksukimat a sientista nga isun ti daulo ti Kappon ti Demokratiko a Kristiano manipud idi 2000 ken ti Kansilier ti Alemania manipud idi 2005. Isu ti immuna a babai ken umuna nga umili a nagtakem iti opisina ti dati a Demokratiko a Rebuplika ti Alemania.[2]
- ^ German National Library; Berlin State Library; Bavarian State Library; Austrian National Library, Integrated Authority File, naala idi 9 Abril 2014 , Q36578 ti Wikidata
- ^ "Biography". Bundeskanzlerin.de. German Federal Press and Information Office. Naala idi 14 Enero 2015.
Midia a mainaig kenni Angela Merkel iti Wikimedia Commons

robotstxt: allowed

filter: keep


text:
SINAIT, Ilocos Sur – Tallo a tattao ti naapput dagiti polis bayat ti pot sessionda iti balay ti maysa kadagiti suspek idi malem ti Septiembre 16.
Inaresto dagiti nagtitipon nga elemento ti kapolisan nga indauluan da Chief Inspector Jason Nadarisay ken PDEA ISSET nga indauluan ni 101 Dexter Regaspi ken polis-Candon City da Carmelo Haber y Agbalos, 50, naasawaan, vendor, ken residente iti Barangay Burgos, Sta. Lucia; Joanna Verano y Albao, 32, awanan asawa, ken residente iti Maligaya St., Las Piñas, Metro Manila; ken Jocelyn Haber y Candido, 47, naasawaan, residente iti Barangay Burgos, Sta. Lucia.
Nakakumpiska dagiti operatiba iti ikut dagiti suspek iti maysa a bassit a sachet a nagkarga iti mapapati a shabu, maysa a plastic sachet a naglaon kadagiti residue a mapapati a shabu, maysa a naaramat a foil nga adda mapapati a shabu residue, maysa nga improvised glass tooter nga addaan shabu residue, maysa nga improvised plastic scooper, 3 lighters, assorted improvised glass tooters nga addaan mapapati a shabu residues, assorted improvised glass tooter ken maysa a pakete ti sigarilio a naglaon iti mapapati a drug paraphernalia.
Nakikoordinar dagiti operatiba kadagiti barangay officials sakbay nga insayangkatda ti nasao nga operasion.
Naipan dagiti suspek agraman dagiti nakumpiska a mapapati a droga ken paraphernalia iti estasion ti polis ti Sta. Lucia para iti umisu a disposision.
Kabayatanna, dua nga estudiante ti natiliw nga agikut iti maiparparit a droga iti Barangay Macabiag, Sinait, partikular iti sango ti fire station idi malem ti Septiembre 12.
Nangipasdek iti tsekpoint iti nadakamat a lugar dagiti polis nga indauluan ni Inspector Dionisio C. Baldillo III, Invest PCO, kalpasan a nakaawatda iti impormasion nga adda dua a lalaki nga adda ikutda a droga a nakalugan iti motorsiklo nga agpaamianan a direksion.
Idi agarup 2:00 ti malem, pinasardeng dagiti polis iti checkpoint ti XRM a minaneho ni Mark Anthony Tolentino y Piano, 18, estudiante iti University of Northern Philippines, ken residente iti Barangay Patong, Magsingal, Ilocos Sur, ken ti back rider a ni Bradley Udanin y Layco, 17, estudiante iti STI, Vigan City.
Nakakumpiska dagiti polis iti ikut dagiti dua ti maysa a bassit a heat sealed plastic sachet a naglaon iti mapapati a shabu, improvised tooters, maysa a lighter ken drug paraphernalia.
Naipan dagiti suspek iti police station para iti naan-anay nga inbestigasion ken disposision.
Naipatulod met dagiti nakumpiska a mapapati a droga ken drug paraphernalia iti Ilocos Norte Provincial Crime Laboratory para iti pannakaamirisda.#


text:
MAGSINGAL, Ilocos Sur – Natnag iti ima dagiti polis ti maysa a drug personality kalpasan ti naballigi nga operasion a naisayangkat iti pagtaenganna sadiay Barangay San Basilio ditoy nga ili idi malem ti Hunio 3.
Sinukisok dagiti nagtitipon nga elemento ti Magsingal Police Station nga indauluan ni PSI Jaime Navarro Laguesma, PAIDSOTG nga indauluan ni PCI Sosimo Racho, elemento ti PIB, PDEA ken HPG nga indauluan ni PSI Romeo S. de Jesus ti balay ken paraangan ni Laurice Yamon y Venzon, 36, awanan asawa, ken residente iti nadakamat a barangay a nagresulta iti pannakakumpiskada kadagiti droga ken drug paraphernalia, paltog ken balbala ken mapapati a drug money.
Maikapat ni Yamon iti listaan ti Provincial Police Office dagiti drug personality iti Ilocos Sur ken No. 10 iti intero a Region 1.
Nakumpiska iti balay ni Yamon ti tallo a bricks ti mapapati a nagango a bulong ti marihuana nga agdagsen iti sumurok kumurang 11 3/4 kilograms; 28 nga assorted heat sealed transparent plastic sachet a naglaon iti white crystalline substance a mapapati a shabu; 4 heat shield transparent plastic sachet a naglaon iti shabu residue; 8 disposal lighters; weighing scale; 27 nga usado nga aluminum foil nga addaan mapapati a shabu residue; 4 stainless pointed digger; 1 rolled aluminum foil; 6 packs nga awan naggianna a transparent plastic sachet a maaramat para repacking; 2 a getteng; P10, 600.00 iti nadumaduma a denominasion; 4 US$1,00; 1 US$20.00; 1 50 riyal; maysa a nangisit a pouch; 9 a selpon; maysa a charger; 4 a notebook; maysa a cal. 7.62mm (M-14 rifle) nga addaan serial number 675172; 8 a live ammunitions para cal. 7.62mm; ken maysa a magazine para cal. 7.62mm.
Karaman nga inaresto dagiti polis ni Jacquelin Rabaca y Pagalanan, 23, naasawaan, mapapati a kalib-in ni Yamon, ken residente iti Barangay Parada, Sto. Domingo, ken tallo pay a nasalamaan dagiti polis iti balay ti suspek a nainaganan Herardo Sonido y Quintos, 45, naasawaan, negosiante, ken residente iti Barangay Rizal, Cabugao; Cesar Asqueta y Gasmen, 51, naasawaan, ken residente iti Barangay San Julian; ken Raymund Pacleb y Rabbit, 20, naasawaan, ken residente iti Barangay San Basilio, Magsingal.
Sinaksian dagiti barangay officials, kameng ti media ken pannakabagi ti DOJ ti panagsukisok.
Naipatulod dagiti nakumpiska a mapapati a droga para iti pannakaamirisda sadiay Crime Laboratory Office, Camp Valentin, San Juan, Laoag, Ilocos Norte.
Sakbay daytoy, dua a lalaki ti naaresto sadiay Barangay Tampugo, Tagudin iti buy bust operation nga insayangkat dagiti polis idi rabii ti Hunio 1.
Nainaganan dagiti suspek a da Christopher Ladi y Artita, 31, naasawaan, ken residente iti Barangay Dardarat, Tagudin, ken Rogelio Limos y Lagrana, 36, naasawaan, ken residente iti Barangay Del Pilar, Tagudin.
Maysa a polis ti nagpammarang a gumatang iti droga kadagiti dua ket apaman a nagiinnallawatda, dinagdagus dagiti polis a kinemmeg dagiti suspek.
Malaksid iti dua nga small heat sealed plastic sachet a mapapati a naglaon iti shabu ken ti buy bust money a P1,000.00 ken P500.00, kinumpiska pay dagiti polis ti maysa a Euro motorcycle, 3 a selpon ken lighter.
Iti pannakaisurat daytoy, naipaiman ti kaso a panaglabsing iti RA 9165 maikontra kadagiti suspek iti opisina ti provincial prosecutor idinto nga awan ti nairekomenda a piansada.#


text:
CANDON CITY. – Kinuna ti chairman ti Commission of Human Rights a bantayan ti opisinana dagiti tignay ti gobierno para iti pannakabigbig dagiti karbengan dagiti babbai ditoy pagilian.
Daytoy ti impatalged ni Commission on Human Rights chair Leila de Lima kadagiti rinibribu a babbai a nakipartisipar iti pannakarambak ti International Women’s Right Day a naangay ditoy a siudad idi Marso 8, 2010.
Iti panagsarita ni de Lima, kinunana nga immay ditoy siudad tapno ikampaniana ti women’s rights kas human rights idinto nga inggunamgunamna nga addan ti Magna Carta for Women ket masapul a maammuan met dagiti babbai ti karbenganda kas tao.
Ni de Lima ti kangrunaan nga speaker iti nasao a pasken a tinabunuan pay da Gwen Pimentel, anak ni Sen. Nene Pimentel, ni Deputy Speaker Eric Singson, Mayor Allen Singson ken dadduma pay nga opisial ti siudad.
Sumurok-kumurang a pito ribu a babbai ti nagparada manipud iti Stern Mall agingga iti Civic Center ditoy siudad tapno makipartisiparda iti nasao a pasken.
Dinayaw ti CHR chair dagiti babbai ditoy siudad gapu iti kinaaduda a nakipartisipar iti nasao a pasken idinto nga impatalgedna nga isuda iti CHR ti mangbantay iti Gender and Development Ombud tapno mapasayaat pay ti gender equality iti pagilian.
Kinuna ni de Lima a maysa ti Filipinas kadagiti daydayawen dagiti sabsabali a pagilian gapu iti pannakabigbig ditoy ti karbengan dagiti babbai.
Kabayatanna, kas paset ti Women’s Month Celebration ditoy siudad, naisayangkat ti Buntis Day idi Marso 9 a nakaipaayan ti libre a check-up, ultra sound, pop smear, blood sugar, blood typing, dental services ken dadduma pay a serbisio kadagiti masikog a residente ditoy siudad.
Tinawen a ramrambakan daytoy siudad ti aldaw dagiti babbai kas pannakipagmaymaysada iti sangalubongan a selebrasion para dagiti babbai.#


text:
Iti siglat ni SB Secretary Maxfel S. Suboc a mangiwardas ti salonan, innaganan ken pinagmartsana dagiti Balikbayans ket nag-mega walk-da iti lawlaw ti salonan. Naibaet manen dagiti sonata ket mainaganan dagiti mangidaulo kadagitoy nga Opisial wenno Balikbayan a napan nagsala.
Nangipaay ti Mensahe-na ni Mayor Ediboy ket nabara ti kablaaw ken panagyamanna iti panangipateg dagiti Balikbayans ti awis ti Gobierno Munisipal a makipagrambakda ita a Piesta. Impeksana iti panagraemna iti ayat ken kabaelan dagiti Balikbayans a mangipapaay iti adu a proyekto a pagsayaatan dagiti umili ti Cabugao ket insupusopna a sapay koma ta agtultuloy dagitoy a mapasamak ita ken iti masanguanan a panawen.
Naited ti pammadayaw ken premio dagiti nangabak a Float iti napasamak a Grand Parade iti Abril 24, 2013. Dagiti sumaganad a Cluster Barangay ti nagabak ket mismo a dagiti Municipal Officials nga idauluan ni Mayor Ediboy ti napan iti entablado a nagiyawat kadagiti premio.
First Prize (P50,000) – Cluster E, Brgy. Pug-os, Reppaac, Nagsantaan; Second Prize (P30,000)- Cluster F, Brgys. Quezon, Bato, Alina-ay; Third Prize (P20,000) - Cluster D, Brgys. Rizal, Bungro, Salapasap.
Nakitaripnong met ni Hon. DJ Savellano ken dadduma pay a bisita a nakidanggay kadagiti Balikbayans ken LGU a nakipagrambak iti dayta a rabii. # (Web In-Action)


text:
Kristo
Ti Kristo (Griego Xpισtός (Khristós) 'sinapoan') ket maysa a patarus iti Hebreo a מָשִׁיחַ (Māšîaḥ), ti Mesias, ken inususar a kas maysa a titulo para kenni Hesus iti Baro a Tulag.[3]
Dagiti simmursurot kenni Hesus ket naamammoanda a kas dagiti Kristiano (a kas dagiti Tignay 11:26) gapu ta namatmatida kenni Hesus nga isu ket ti Mesias (Kristos) a naipadto iti Hebreo a Biblia – isu ngarod a kadawyan a tinawtawaganda iti Hesukristo, a kayatna a saoen ket Hesus ti Kristos. Daytoy a balikas ket kasisigud a titulo, ngem kalpasan a nagbalin a paset iti nagan a "Hesukristo", nupay kasta daytoy ket inususar pay latta a kas maysa a titulo, nga agsinnubalit a panagusar ti Kristo Hesus, a kayatna a saoen ket "Ti Mesias Hesus". Iti kadawyan apanagusar – uray kadagiti uneg ti sekular a sirkulo – ti "Kristo" ket sapasap a natrato a kapadpada ti "Hesus iti Nasaret".[4]
Ni Hesus ket saan nga inawawat babaen dagiti kaaduan a Hudio a kas ti bukodda a Mesias.[5] Dagiti pay Kanonikal nga Ebanghelio makalaglagip kadagitio Panakailikudan ni Hesus. Nupay kasta, dagiti Nisea a Kristiano ket nagururayda ti Maikadua nga Idudumteng ni Kristo a namatmatida a tungpalennanto dagiti nabati a Mesianiko a padto ti Kristiano.
Ti lugar iti Kristiano a teolohia a matawtawagan a Kristolohia ket nagrunaan a mangipapan iti masna ken kinatao ni Hesukristo a kas nairehistro kadagiti Kanonikcal nga ebanghelio ken dagiti surat iti Baro a Tulag.[6]
Dagiti nagibasaran[urnosen | urnosen ti taudan]
- ^ Ti tao a rupa ni Dios: ti Kristo nga ikono babaen ni Christoph Schoenborn 1994 ISBN 0-89870-514-2 page 154
- ^ Sinai ken ti Monasterio ni Santa Katarina babaen ni John Galey 1986 ISBN 977-424-118-5 page 92
- ^ Ni Hesus iti Pakasaritaan, Kristo iti Pammati babaen ni Thomas Zanzig 2000 ISBN 0-88489-530-0 page 33
- ^ "Etimolohia nga Online: Kristo". Etymonline.com. Naala idi Nobiembre 19, 2010.
- ^ Dagiti siam a saludsoden ti tattao a maipanggep ti Hudaisma babaen ni Dennis Prager, Joseph Telushkin 1981 ISBN 0-671-42593-5 page 87
- ^ Kristolohia: Ti Bibliko a, Pakasaritaan, ken Sistematiko a Panagadal kenni Hesus babaen ni Gerald O'Collins 2009 ISBN 0-19-955787-X panid 1-3


text:
Barobo, Surigao del Sur
Ti Barobo ket maysa a maika-3 a klase nga ili iti probinsia ti Surigao del Sur iti Filipinas.
Dagiti baranggay[urnosen | urnosen ti taudan]
Ti Barobo ket nabingbingay a politikal kadagiti 22 a barbaranggay.[2]
- Amaga
- Bahi
- Cabacungan
- Cambagang
- Causwagan
- Dapdap
- Dughan
- Gamut
- Javier
- Kinayan
- Mamis
- Poblacion
- Guinhalinan
- Rizal
- San Jose
- San Roque
- San Vicente
- Sua
- Sudlon
- Tambis
- Unidad
- Wakat
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Surigao del Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Surigao del Sur". Datos ti Populasion ti Ili. Dibision ti Panagsukisok ti LWUA. Naala idi 8 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Dagiti probinsia ti Filipinas
Ti probinsia ti kangrunaan a paset ti lokal a turay iti Filipinas. Addaan ti Filipinas iti agdama iti aganay a 81 a probinsia a nagrupogrupo iti 18 a rehion. Ti probinsia ket buklen dagiti siudad ken ili.
Ti gobernador ti mangidaulo iti maysa a probinsia kas opicial nga ehekutibo. Idauluan met ti bise gobernador ti lehislatura ti probinsia a buklen dagiti kameng ti Hunta ti Probinsia a maawagan iti bokal.
Ti kada probinsia ket addaan maysa wenno ad-adu pay a kongresional a distrito nga ibagian ti deputado iti Kongreso ti Filipinas. Kada distrito ket addaan met kadagiti bokal a pannakabagi iti Hunta ti Probinsia.
Ti Metro Manila, a yan ti kapitolio a siudad ti pagilian (Manila), ket saan a nabenneg wenno maawagan kas probinsia nupay addaan dagiti bukod nga il-ili ken siudad.
Dagiti linaon
Probinsial a turay[urnosen | urnosen ti taudan]
Ti turay iti probinsia ket addaan iti ehekutibo ken lehislatibo a sangsanga. Ti bileg ti pangukoman ti maysa a probinsia ket adda iti babaen ti panangtarawidwid ti Korte Suprema ti Filipinas. Maysa nga agwaywayas a paset ti probinsial a turay, ket addaan direkta a panangrienda kadagiti pakaseknan ti probinsia. Babaen met ti Departamento iti Kaunegan ken Lokal a Gobierno (DILG) a makinaig ken makibiang ti Presidente ti Filipinas.
Listaan dagiti probinsia[urnosen | urnosen ti taudan]
Dagiti nota:
- Amin a pigura ti populasion ken kalawa ti daga ket mairaman dagiti nawaya a siudad manipud kadagiti probinsia. Iti daytoy a tabla, naibilangda a kas paset ti ayanda a grupo ti probinsia para kadagiti heograpiko ken estadistika a panggep, ngem iti kinapudno dagitoy ket umuna nga agpang nga entidad.
- Ti Metro Manila ket nairaman para iti panangipada urayno daytoy ket saan a probinsia ngem maysa nga administratibo a rehion.
- 1 Dagiti petsa ket mabalin a mangibaga ti pannakaprobinsia a kas pannakabangon idi panawen dagiti Kastila, panawen dagiti Amerikano, wenno babaen dagiti Tignay ti Republika.
Dagiti nagibasaran[urnosen | urnosen ti taudan]
- ^ "Populasion ken Tinawen ken dagiti Gatad nga Idadakkel para iti Filipinas ken dagiti Rehionna, Probinsia, ken dagiti Urbano Unay a Siudad" (PDF). Senso ken Sangkabalayan a Populasion idi 2010. Opisina ti Nailian nga Estadistika. Naala idi 9 Disiembre 2013.
- ^ "Listaan dagiti probinsia". PSGC Interaaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 9 Disiembre 2013.
- ^ Dagiti bilang ket mairaman ti nawaya a siudad ti Butuan.
- ^ Ti Cabadbaran ket naaramiden nga isu ti opisial a kapitolio ti probinsia, babaen ti Republika Tignay Blng. 8811. Nupay kasta, ti tugaw ti probinsial a gobierno ket adda pay laeng ti proseso a maiyal-alis manipud idiay Butuan, ken idiay pay laeng ti pagtengngelan ti opisina ti gobierno.
- ^ Ti probinsia ket mangitalinaay pay ti sabali a sentro ti gobierno idiay Luna, ken adu idiay nga agtengngel ti opisina dagiti nailian ketn probinsiala gobierno. Ahensia ti Pakaaamo iti Filipinas - Nabangon idiay Luna ti sentro ti gobierno ti Apayao
- ^ Dagiti bilang ket mairaman ti nawaya a siudad ti Isabela.
- ^ Ti siudad ti Siudad ti Isabela ket serbian babaen dagiti opisina Rehion IX.
- ^ Probinsia ti Basilan: Kalawa ti Daga
- ^ Dagiti bilang ket mairaman ti nawaya a siudad ti Baguio.
- ^ Dagiti bilang ket mairaman ti nawaya a siudad ti [[|Naga]].
- ^ Ti probinsial a gobierno ti Cavite ket nalawag a nangibaga a ti Imus ket isu ti probinsiala kapitoliona, bayat a ti tugaw ti gobierno ti probinsia ket ti Trece Martires. Opisila a Website ti Probinsia ti Cavite - Dagiti Nadaras a KInapudno Ti Imus ket isu ti kapitolio ti Cavite — Maliksi
- ^ Dagiti bilang ket mairaman dagiti nawaya a siudad ti Cebu, Lapu-Lapu ken Mandaue.
- ^ a b c d e f g Gaputa ti gobierno ti probinsia ket agtengngel ti opisina iti kaunegan ti nawaya a siudad, iti pagbanaganna ti probinsia ket mangtalinaay ti tugaw ti gobierno iti ruar ti bukodna a pagturayan.
- ^ Dagiti bilang ket mairaman ti nawaya a siudad ti Davao.
- ^ Dagiti bilang ket mairaman ti nawaya a siudad ti Iloilo.
- ^ Dagiti bilang ket mairaman ti nawaya a siudad ti Siudad ti Santiago.
- ^ Dagiti bilang ket mairaman ti nawaya a siudad ti Iligan.
- ^ Agwaywayas a Rehion iti Muslim a Mindanao, Departamento iti Agrikultura: Lanao del Sur (Ti pateg a naited idiay NSCB ket mabalin a saan a husto.
- ^ Dagiti bilang ket mairaman dagiti nawaya a siudad ti Ormoc ken Tacloban.
- ^ Dagiti bilang ket mairaman ti nawaya a siudad ti Cotabato.
- ^ Probinsial a Gobierno ti Maguindanao: Ababa a Bariweswes (There seems to be major discrepancies among authoritative sources: 972,904 ha (NSCB); 6,565 km² (Historical Dictionary of the Philippines); 5,176.1 km² (NAMRIA))
- ^ Dagiti bilang ket mairaman ti nawaya a siudad ti Cagayan de Oro.
- ^ Dagiti bilang ket mairaman ti nawaya a siudad ti Bacolod.
- ^ Ti probinsial a gobierno ket agdam apay laeng a mangtartaripato kadagiti pakultad iti dati a kapitolio ti Cabanatuan.
- ^ Dagiti bilang ket mairaman ti nawaya a siudad ti Puerto Princesa.
- ^ Dagiti bilang ket mairaman ti nawaya a siudad ti Angeles.
- ^ Dagiti bilang ket mairaman ti nawaya asiudad ti Dagupan.
- ^ Dagiti bilang ket mairaman ti nawaya a siudad ti Lucena.
- ^ Ti probinsial a gobierno ket inyalisnan dagiti operasionna idiay Antipolo manipud idiay Pasig, urayno awan pay ti lehislasion iti nailian nga agpang ti naikeddenga a mangbigbig ti baro a kapitolio. Yehey! News - Board wants Antipolo officially named capital of Rizal
- ^ Dagiti bilang ket mairaman ti nawaya a siudad ti General Santos.
- ^ Probinsia ti Sulu: Ababa a Bariweswes (There seems to be major discrepancies among authoritative sources: 343,699 ha (NSCB 2007), 175,460 ha (NSCB 2000), 167,377 ha (NAMRIA))
- ^ Ti Opisina ti Koordinasion ti Nailian nga Estadistika ket bigbigenna ti Bongao ken ti Panglima Sugala a aks dagiti kapitolio ti rehion. Nupay kasta, ti kapitolio ti proninsia ket mabirukan idiay Bongao, ti de facto a tugaw ti gobierno.
- ^ Agwaywayas a REhion iti Muslim a Mindanao, Departamento iti Agrikultura: Tawi-Tawi (There seems to be major discrepancies among authoritative sources: 362,655 ha (NSCB 2007), 120,876 ha (NAMRIA), 1,197 km² (Deparamento iti Turismp), 999 km² (Mapcentral))
- ^ Dagiti bilang ket mairaman ti nawaya siudad ti Olongapo.
- ^ Figures include the independent city of Zamboanga.


text:
News Categories
Latest Bloggers
Panagfiesta ti ili a Sugpon napaliiw
- Details
- Written by Super User
-
Category: Homepage
-
Published: 21 June 2014
-
Hits: 1796
Iti met bigat ti Marso 18 ket isu ti naan-anay nga panakaiproklama ti panagpiesta ti ili babaen ti Executive Chairman Sugpon Town Fiesta 2014, Mr. Virgilio B. Abaag nga narugian iti panagparada ti uneg ti Brgy. Poblacion, kasta met nga nalukatan ti Agri-Trade Fair Exhibit babaen ken Congressman Eric D. Singson ti 2nd District,nga isu met laeng ti nangidaulo iti pannaka bendisyon ti Birthing Clinic ti ili, kaduana ni Dr. Benito Arca ARD, DOH, ti Kura Paroko ti San Antonio De Padua, Rev. Fr. Melchor Q. Reonal, ken ti ama ti ili kasta met ti kameng ti Sangguniang Bayan.
Iti malem ti nasao met laeng nga aldaw ket napasamak ti Dance Showdown Competition nga isu ti nagbabalubalan ti lima nga eskwelaan ti elementarya , nga nangiyalatan ti Banga Elementary School ti umuna nga gungguna, sinaruno ti Nagawa Elementary School, maikatlo ti Pangotan Elementary School, Danac Elementary School ken Sugpon Central School.
Iti rabii ket isu ti panakabalangat da Ari Vincent Iddo I ken Reyna Novielyn Sicmaten I, kaduada dagiti umuna nga Prinsipe Henry Big-asan ken Prinsesa Helena Sandra Cuyapen kasta met kada maikadwa a Prinsipe Ariel Daketan ken Prinsesa Maria Romela Bulagsay, nga isuda iti nangituray iti daytoy nga tawen nga panagpiesta ti ili a Sugpon. Iti daytoy met laeng nga rabii ket isu ti isasarungkar ti adopted son of Sugpon , Hon. SPM Atty. Pablito F. Sanidad, Jr. kasta met ni Hon. Mar Ruel Sumabat, Mayor ti Alilem. Iti bigat ti Marso 19 ket isu ti panakapasamak ti Folk Dance Competition babaen kadagiti agad-adal iti elementary ken Dance Showdown ti sekondarya.
Iti rabii ket isu ti coronation night ti Saniata ti Agtutubo 2014, a dimar-ayan da Hon. Vice Gov. Deogracias “DV” Savellano ken Hon. SPM Jaime Singson nga ti nangabak ket isunto ti maipatulod nga kas kandidata ti ili a Sugpon ti tinawen nga mapaspasamak nga Kannawidan Festival . Daytoy nga panagpiesta ket saan nga nagapuanan no saan met laeng nga iti panagtitinnulong dagiti umili ken panangikumitda ti bukod da nga oras ken panagsakripisyo tapno napinpintas met laeng ti itedna nga resulta. Agyamantayo kadagiti umili, kadagiti bisbisita nga immay dimmar-ay, ken kadagiti kameng ti Town Fiesta 2014 Executive Committee.


text:
SAN JUAN, Ilocos Sur – Lima a pagtaengan ti sinukisok dagiti pannakabagi ti linteg iti las-ud ti makalawas kas paset ti napingpinget a kampaniada maikontra iti agraira nga armas iti probinsia.
Kas maibatay iti report manipud iti Provincial Police Office, uppat a balay ti sinukisok dagiti polis sadiay Sinait ken Burgos idi Marso 14 ken maysa a balay sadiay San Juan idi Marso 20.
Naggiddan ti panagsukisok nga insayangkat dagiti nagtitipon nga elemento ti RID-PRO1, SOT-CIDG1, RPSB1, PIB-ISPPO ken Sinait Police Station iti balay da Erwin Encarnacion, 40, naasawaan, mannalon/electrician ken Joseph Encarnacion, agpada a residente iti Barangay Ubbog, Sinait, Ilocos Sur babaen ti bileg ti search warrant nga inyisio ni Acting Executive Judge Renato Pinlac ti Branch 57, San Carlos City, Pangasinan.
Nakumpiska iti balay ni Erwin ti maysa a cal. 45 colt pistol, SN#70N965368 nga addaan iti FA License No. 539951I1024086 iti babaen ti nagan ni Dionisio Ilar y Encarnacion; 8 a bala para cal. 45; 3 bala para cal. 32; 3 bala para 40 mm (M203); ken saggaysa a magazine assembly para M16 ken cal. 45.
Negatibo ti resulta ti panagsukisok iti balay ni Joseph.
Naipaiman ti kaso a panaglabsing iti RA 10591 kontra ken ni Erwin iti opisina ti provincial prosecutor, Vigan City.
Idi agarup 12:00 ti aldaw daytoy met laeng a petsa, sinukisok dagiti nagtipon nga elemento ti CIDG, PIB ken Burgos police station ti balay da Rodolfo Esteban Duque ken Leonardo Esteban Duque sadiay Barangay Subadi Sur, Burgos, Ilocos Sur babaen ti search warrant nga inyisio ni Judge Sixto D. Diompoc ti RTC Branch 72, Narvacan, Ilocos Sur.
Nakakumpiska dagiti polis iti maysa a Colt M16 rifle (5.56), 4 a long empty magazine, maysa nga empty short magazine para M16 ken 29 a bala para M16 iti balay ni Rodolfo ngem negatibo ti panagsukisok iti balay ni Leonardo.
Nupay awan a presente dagiti dua a bumalay, sinaksian dagiti barangay officials ti nasao a panagsukisok.
Napilaan metten ni Rodolfo iti kaso a panaglabsing iti RA 10591 iti opisina ti provincial prosecutor, Vigan City.
Kabayatanna, pito a kapsula ti nasukalan dagiti otoridad a naikabil iti blue pouch iti uneg ti kabinet iti kuarto ni Marius Yadao, 42, naasawaan, ken residente iti Barangay Sabangan, San Juan, bayat ti panagsukisokda iti balay daytoy idi agsapa ti Marso 20 babaen ti bileg ti search warrant nga inyisio ni Judge Nida B. Alejandro ti RTC Branch 24, Cabugao, Ilocos Sur.
Sinaksian da Barangay Kagawad Benicio Salvador ken Barangay Tanod Virgilio Ramos ti panagsukisok dagiti elemento ti ISPPSC, PHPT ken San Juan police station nga indauluan da PI Joseph Yatco ken PI Valoria babaen ti direkta a superbision ni Police Supt. Elpidio Nartatez, OIC, ISPPSC.
Naipan dagiti kapsula iti ISPPSC sada naipaima iti crime laboratory para iti cross matching ken ballistics examination.#


text:
Thursday, October 5, 2017
NASANTUAN A MISA, NAARAMID ITI BULAN TI OKTUBRE 2017
Cabugao, Ilocos Sur – Naaramid ti Nasantuan a Misa para iti bulan ti Oktubre 2017 babaen iti panangannong ni Rev. Fr. Felix A. Costales, Parish Priest, St. Mark the Evangelist, Cabugao, Ilocos Sur idi Oktubre 3, 2017 nga inatendaran dagiti kameng ti Pamilia LGU-Cabugao ken dagiti Opisiales ti Ili iti SB-ABC Building.
Ti pannakaangay ti Nasantuan a Misa ket binulan a naar-aramid ditoy Munisipio iti kallabes a bulbulan ti Tawen 2016 ken maitultuloy ita a Tawen 2017 a kas pangitandudo ti Pamilia-LGU iti Espiritual a paset ti panagserbisioda ken panangipaayda iti panagyaman iti naruay a parabur nga it-ited ti Apo a Namarsua iti sapasap ken mangbalanse iti material ken espiritual a kasasaad ti tunggal maysa. # (Web In-Action)
Ti pannakaangay ti Nasantuan a Misa ket binulan a naar-aramid ditoy Munisipio iti kallabes a bulbulan ti Tawen 2016 ken maitultuloy ita a Tawen 2017 a kas pangitandudo ti Pamilia-LGU iti Espiritual a paset ti panagserbisioda ken panangipaayda iti panagyaman iti naruay a parabur nga it-ited ti Apo a Namarsua iti sapasap ken mangbalanse iti material ken espiritual a kasasaad ti tunggal maysa. # (Web In-Action)
Posted by Bayan ng Cabugao, Ilocos Sur at 2:38 PM
Subscribe to: Post Comments (Atom)


text:
Agbaribarika, kuna ni Amang, ta dika makadalapus!
Mangwarisak, a, Amang, kunak laeng. Ngem kinapudnona, agpigpigerger ti sapsapinak. Dimo kadi, a, ipalubos, Apo, itangadko laengen, a mapasamak ditoy ilimi dayta pannakabukibok ti nakaparsuaan. Adu la ketdi a pagbiagan ti mapukaw.
Nabulbullo ti maysa kadakayo ta nasukalan a nagsuitik. Salsaludsodek iti bagik no apay a di sika ti nakapasamakan dayta. Ammok ti siribmo. Dika umisem. Laglagipem, awan aramid a di lumtaw!
Napigsa latta ti pakinakemmo uray maikisap amin a mapasadaam. Pampandagam ti alawans nga ipawpaw-it kenka dagiti dadakkelyo nga addan idiay ballasiw-taaw. Dika kadi agbain a paduduolan? Nagdakkelanka a karne. Ania laengen ti makuna dagiti kakabsatmo a nanggatang iti traysikelmo no maammuanda ti ar-aramidem?
Ngem no maminsan, dakkel ti pammabalawak kadagiti nagannak kenka. Idi bassitka, pinanuynoyandaka. Mapaadda amin a kayatmo. Isu a dayta, kaska la balite nga agbibiag.
Maysa met a traysikel drayber ni kasinsin. Limpio ti panunotna. Awan pay bisiona. Nawadwad ti yin-intrigana ken ni ipag. Apay?
Adu ti suki ni kasinsin. Naanus ngamin nga agitulod. Dina ammo ti balikas a capacity, double pay, arkila ken no ania la ditan nga adda iti corruptionary nga impablaakyo nga agkakadutdotan.
Epektibo daytoy nga estratehia ni kasinsin. Mismo a dagiti pasahero ti mangnayon iti pleteda. No adda pakasapulanda iti lugan, ammoyo kadi a sapulenda latta uray nagadukayo nga agtitikkuol dita terminal? Duma la ngamin ti naanus ken nasingpet.
Sabtenda man ni kasinsin kadagiti kankanto tapno daytoy ti mangitulod kadakuada.
Sakbay a nagtraysikel drayber ni kasinsin, nagserbi iti maysa nga establisimiento iti ilitayo. Nadalus ti rekordna isu a nagustuan dagiti amona. Masukansukat ti kadua ti nagbalin nga amona ta atiddog ti ima (kas kadagiti nakatugaw iti trono, inkissiim ni Amang) dagitoy. Nupay rigat ti adda a kabibiag da kasinsin, dina linaokan iti sabali ti panagserbina iti amona. Daytoy ti nangayatanda kenkuana.
Idi makaurnong, inkeddeng ni kasinsin ti panagtraysikelna.
Ita, talken pay laeng ti dati nga amona. Al-alaenda a pagluganan no kasta a kasapulanda unay. No saan, isu payen a mismo ti baonenda a mangiruar iti kuartada iti banko ta dida masango iti kaadu ti obrada.
Makitam ti bunga ti nasayaat nga aramid? Daytoy ti sekreto ni kasinsin no apay nga adu latta ti mapasaherona.
Ipakita laeng dayta ‘tay pagsasao a no nagmulaka iti ayat, ayat met laeng ti apitem. Ammom kadi a napabaton da kasinsin ti balayda ken kompleto payen ti aplayansda?
Diyo koma panunoten a pannakibiang ti ar-aramidek. Gesdanyo koman ‘ta nagmadi nga aramidyo. Di pay naladaw ti amin. Diyo kad’ tultuladen dagiti adda mabalinna nga um-umay iti sesionyo. Matangtangadda iti sosiedad; liderda iti aramid-simbaan. Ngem, ay, no agpaabak, pinullo a ribu! No koma idonarda laengen dagitoy iti agrakayan a simbaan.
Panunotenyo koma ti imahen ti ilitayo a pupuoranyo!
MALAGIPKO dagiti turayentayo. Iggemda ti linak ken kappia ti ili. Daytan sa itay iti obligasionda. Isuda ti ehemplo a rumbeng koma a pagtuladan dagiti agtutubo ita. Ngem baliktad sa met ti mapaspasamak? No saan, apay ngarud nga ipalubosda ti ar-aramidenyo?
Kunkunak payen iti bagik nga isu met laeng nga adu dagiti ubbing wenno agtutubo ti buong ti ulo ta adda met pagtuladanda. Ta di met gayam maiparit ti agaramid ti maikaniwas uray adda makakitkita. Matdaak laengen nga agwingwingiwing ta malagipko la unay ti sao ti Nailian a Bannuar: The youth is the hope of the fatherland.
Ti pay lagidawek, isu ti panagsigarilioda iti kalkalsada. No agsultipda, kontodo payubyobda pay. Napuskol ti rupada, kunkuna ni Amang.
Dakayo, tungpalenyo koma ti ordinansa ti ilitayo. Saan a gapu ta agkakaduakayon kadagiti mangiwarwardas iti linak ken kappia(?) ket saanyon a mabasa dayta NO ENTRY, ONE WAY, NO UNLOADING ken no ania ditan a nagdadakkelan a pakdaar.
No makitkitak dagiti mulak a nateng nga agbebessag gapu iti tikag ken kinaawan sustansia ti daga, adda mapampanunotko. Ania ngata no aramatenkayo a ganagan, wenno darekdek tapno di dadaelen dagiti ayup dagiti mulak?
Ket dagiti met agimbubulsek a turayentayo ti pagaraduek?
I lililili layk it!#


text:
Awan ngatan ti kasasaeman a pasamak iti biag ti maysa a tao no di ti pannakabaludna iti manangikulbo nga ayat. Malaksid a nakabaklay iti nadagsen a krus, pusona pay ti nakana a masugatan, riknana ti masaktan, madadael pay ti kinataona.
Ngem kalpasan a makaruk-at iti pagbaludan ni ayat, sumangbay kenkuana ti baro a biag. Masursurona ti tumakder iti bukodna a saka. Masursurona a subaen dagiti dadakkel ken babassit a dalluyon ti biag. Ken kangrunaanna, maluktan ti isipna iti kinapudno.
Kas iti pakasaritaan ni Joyce, balasang a nabalud iti maiparit nga ayat. Iti baet nga ammona nga adda asawa ni Edgar, nakirelasion latta ni Joyce kenkuana.
Binagbagaan ni Mariel, nasinged a pagayam ni Joyce, ti pannakirelasion ti gayyemna iti addaan asawa. Nupay impapilit ni Joyce a naragsak iti sinerrekna a biag, saan a namingga ni Mariel a nangted iti suporta ken pammagbaga ken ni Joyce.
Naanakan ni Edgar ni Joyce. Maysa a lalaki. Idi agbasan, inyenrolna iti pribado nga eskuelaan. Ngem saan nga inawat ti eskuelaan ti anak ni Joyce agsipud ta dita met ti pages-eskuelaan dagiti annak ti lalaki a nangkabit kenkuana. Siempre, liklikan ti eskuelaan ti eskandalo.
Ken ni Mariel, dimtengen ti pannubok a nasken a sanguen ti gayyemna. Imballakadna a nasken nga agtignay a dagus ti gayyemna sakbay a magabay ti amin.
Kinunana a no kayat ni Joyce a mabalbaliwan ti panagbiagna, nasken nga agikeddeng. Nasken a makiwinnaswasen iti lalaki ket agbiag a siwawaya. Nupay narigat nga akuen ti agdadata a kinapudno, nasken nga agikeddeng nupay nakasaksakit daytoy nga aramidenna.
Pinapigsa ni Mariel ti pakinakem ni Joyce nga iti damo, narigat nga aramiden. Ngem adda iti ruangan ti wayawaya ket saan a rumbeng nga agsubli pay. Masapul nga ituloytuloynan nga aramiden.
Pimmanaw dagiti agina iti lugarda. Tapno mangabaruananda iti sabali a lugar. Tapno agbiagda nga agina, nasken nga unnaten ni Joyce dagiti takiag ken tultulangna.
Nangipatakder iti karinderia. Gapu ta naimas dagiti lutona, adu dagiti kustomerna. Maysa kadagitoy ni Noel. Nagrayo ti baro kenkuana. Impudno ni Joyce ti napalabasna. Awan ti inlimedna. Naawatan ni Noel. Iti laksid ti kaadda iti nalidem a napalabas ni Joyce, saan a nagbaliw ti panagayat ni Noel kenkuana.
Iti panagkallaysa da Noel ken Joyce, maysa kadagiti karagsakan ni Mariel a gayyemna.
Saan nga agpatingga wenno awan ti patinggana ti asi ti Namarsua. Itedna daytoy kadagiti amin a parsuana, lalo kadagiti mangabaruanan. Uray saanda a dawaten, dumteng ket dumteng ti grasiana kadagiti mangabaruanan.
Saan a maibalud ti tao iti manangikulbo nga ayat no ammona la ketdi a suroten ken ikkan iti importansia dagiti bambanag a pagayatan ti Namarsua.
Saan nga agnanayon a nakuyem ti tangatang, sumirnaatto a napnuan rayray.#


text:
Guerrero
Ti Guerrero (Panangibalikas nga Espaniol: [ɡeˈreɾo]), opisial a ti Nawaya ken Naturay nga Estado ti Guerrero (Espaniol: Estado Libre y Soberano de Guerrero), ket maysa kadagiti 31 nga estado a no mairaman ti Pederal a Distrito, ket mangbukel kadagiti 32 a Pederal nga Entidad ti Mehiko. Daytoy ket nabingbingay kadagiti 81 nga ili ken ti kapitolio a siudadna ket ti Chilpancingo ken ti kadakkelan a siudadna ket ti Acapulco.
Daytoy ket mabirukan idiay Akin-abagatan a laud ti Mehiko. Daytoy ket beddengan babaen dagiti estado ti Michoacán iti amianan ken laud, ti Estado ti Mehiko ken Morelos iti amianan, ti Puebla iti amianan a daya ken ti Oaxaca iti daya.
Ti estado ket nanaganan kenni Vicente Guerrero, maysa kadagiti kangrunaan a daulo iti Gubat ti Wayawaya ti Mehikano ken ti maikadua a Presidente ti Mehiko.[1] Daytoy laeng ti estado ti Mehiko a nanaganan manipud iti presidente. Ti moderno nga entidad ket awan pay laeng aginggana idi 1849, idi naaramid daytoy manipud kadagiti teritorio dagiti estado ti Estado ti Mehiko, Puebla ken Michoacán.
Dagiti nagibasaran[urnosen | urnosen ti taudan]
- ^ "Estado de Guerrero Nomenclatura" [State of Guerrero Nomenclature]. Enciclopedia de los Municipios de México (iti Espaniol). Mexico: Instituto Nacional para el Federalismo y el Desarrollo Municipal. 2005. Naiyarkibo manipud iti kasisigud idi Marso 6, 2012. Naala idi Hunio 24, 2010.
Dagiti silpo ti ruar[urnosen | urnosen ti taudan]
Midia a mainaig iti Guerrero iti Wikimedia Commons
Pakaammo ti panagbiahe idiay Guerrero manipud iti Wikivoyage (iti Ingles)
Datos ti heograpia a mainaig iti Guerrero iti OpenStreetMap
- (iti Espaniol)—Website ti Estado ti Guerrero


text:
Wednesday, June 22, 2016
SOCIAL PENSION, INAWAT DAGITI SENIOR CITIZENS TI ILI A CABUGAO
Cabugao, Ilocos Sur – Naangay ti Pay-out wenno pannakaited ti Social Pension ti 680 a Beneficiaries (babbaket ken lallakay) a kameng ti Senior Citizens ti ili a Cabugao ket inawatda ti 2nd Quarter ti 2016 (Abril-Hunio) a pensionda manipud iti DSWD RFO 1. Naangay ti Pay-out iti Cabugao Cultural and Sports Complex, Barangay Rizal, Cabugao, Ilocos Sur idi Hunio 21, 2016.
P500 ti kada bulan ti naituding nga awaten ti maysa a Beneficiary.
Pakabuklan ti tallo a bulan (P1,500) ti naawatda iti tunggal maysa ket agdagup iti P1,020,000 ti dagup ti naited kadagiti nag-pension a nataengan a naggapu kadagiti barangay ti ili.
Indauluan ni Mrs. Lydia S. Gazmen, Municipal Social Welfare Development Officer dagiti kakaduana a nangtarabay kadagiti Pay-out Team ken kadagiti nataengan nga immay nangala ti pensionda ditoy Complex.
Nagatendar ni Mayor Edgardo “Ediboy” S. Cobangbang, Jr. kasta metten ni Incoming Mayor Josh Edward “Ediboy” S. Cobangbang, a tinarabay dagiti Konsehales ti Ili nga isuda SBM Danny Q. Gazmen; SBM Vicky S. Serna; SBM Dr. Jemaima S. Tan-Yee; ABC President Thaddeus U. Soller; SBM Jayhan Alcid-Tan; ken ni SBM Atty. Bryan Jett S. Pano.
Kimmablaaw ken nagyaman ni Mayor Ediboy iti amin a nagatendar iti Pay-out. Bininsana ti pateg ti panagbalin a nataengan ti tunggal maysa ken dagiti maited a pribilehio kadagiti Senior Citizen. Innayon ti Ama ti Ili nga ulitenna ti agyaman kadagiti nataengan ta maibilangda kadagiti sektor a nakikamkammayet kenkuana manipud iti pannakaisaadna iti poder ken kabayatan ti innem a tawen a panagtakemna a Mayor ti ili. Kayatna nga ipasagepsep iti amin nga umili ti Cabugao iti pateg ti panangasikaso kadagiti nataengan ta agbalin a nataengan ti amin a tao ken kayatna a manaynayonan dagiti programa a maited a pagsayaatan dagiti Senior Citizen babaen iti sumaruno nga Administrasion tapno ad-adunto met ti sagrapen dagiti masakbayan a lumallakay ken bumabbaket.
Insupusop pay ti Ama ti Ili a kasapulan koma nga apaman a magtengan ti tawen nga ag-senior citizen ti maysa nga umili iti edad a 60 ket masagrapnanto daytoy a social pension tapno ad-adu ti mabenepisiaran ken nalawlawa ti masakupan ti programa ti DSWD a kapartner ti LGU.
Impeksa pay ti Alkalde Munisipal a dagiti Senior Citizen iti ili ti Cabugao ti kalalaingan kenkuana a nataengan iti intero nga Ilocos Sur.
Nangted met ti mensahena ni Incoming Mayor Josh. Kimmablaaw ken nagyaman iti amin iti suportada kenkuana a mangrienda iti ili. Impanamnamana nga aramidenda ti kabaelanda ken agtrabahoda kadagiti Konsehales ti ili iti pannakapaadda kadagiti mainayon a pagsayaatan ken serbisio kadagiti nataengan a pakairamananto iti kaaduan iti masakbayan. # (Web In-Action)
Posted by Bayan ng Cabugao, Ilocos Sur at 8:22 AM
Subscribe to: Post Comments (Atom)


text:
Ti Maika-48 a Kombension Dagiti Mannurat nga Ilokano
Sinursuran: Kolum ni Jobert M. Pacnis
(Umuna a paset)
NAGADUN a delegado!
Masaom met siguro dayta no immayka iti maika-48 a kombension ti GUMIL Filipinas (Gunglo dagiti Mannurat nga Ilokano iti Filipinas ken iti ballasiw-taaw) wenno GF a naangay ‘diay Eco-Tourism & Sports Complex ti San Gregorio, Luna, Apayao itay Abril 22-24.
Wen, mapan a 375 a delegado dagiti opisial a nagrehistro iti nasao a kombension iti baet ti kinapanawen pay ti kampania ta eleksion la ngarud itay Mayo 9. Di nairaman ditoy dagiti immay laeng immammingaw iti maysa nga aldaw sa met laeng pimmanaw kalpasan a nakainniliwna dagiti pagtamdanna wenno padana a mannurat.
Iti naunday metten a panawen a panagat-atendarko iti kombension tunggal bulan ti Abril, a naideklara pay a Bulan ti Literatura Ilokana, kadayta laeng a naimatangak ti kasta kaadu ti delegado. Wen, agarup 200 agingga iti 250 nga indibidual laeng ti tumabtabuno iti tinawen a kombension. Basbassit pay no mairana a panawen ti eleksion ta addada dagiti mannurat nga agtaray iti nadumaduma a posision wenno makumikomda iti akem a dida matallikudan kadagita kakasta nga okasion.
Iti met ketdi historia ti GF, dati a di bumabbababa iti 350 dagiti delegado. Ngem iti panaglabas ti panawen, a no sadino isu metten ti pannakasurotko ti desdes ti Literatura Ilokana, madlaw a ti ibabassit ti bilang dagiti agat-atendar.
Mabalin a ti umuna a rason ditoy, ti napasamak iti kallabes a di panagkikinnaawatan dagiti mannurat. Addada ngamin dagiti naglabas nga isyo a nanglilibeg iti organisasion ti GF. Ngem naglabas dagitoyen ket dagiti indibidual nga adda pannakaibiangna itoy, awandan kadagiti agdama a mangririenda iti organisasion. Igunamgunam ti agdama a presidente ti GF, Sir Arthur Urata, Sr., iti maikadua a panagtakemna, ti pannakaagas dagiti “sugat” iti kallabes. Makita itan ti bunga dayta a maysa nga arapaap ti administrasionna. Addadan dagiti simmina iti grupo nga in-inuten ti panagsublida. Ket agtultuloy latta daytoy a panagpasubli.
Maysa pay a rason ti irarasay dagiti agat-atendar ti pannakauma dagiti dadduma ta iti panagkunada, awan ti maad-adalda iti kombension. Isu la nga isu kano dagiti aglektiur, nalalaingda pay ngem kadagiti aglektiur, ken kurang dagiti maileklektiur.
Idi damdamok ti makigumil, tartaraudi ti ‘90s, aklonek a makuranganak met kadagiti maileklektiur. Kasla saan a maik-ikkan iti importansia dagiti agdadamo. Saan a mailektiur kadakuada dagiti do’s ken don’t’s iti panagsuratan. Wenno dagiti basic a rumbeng a masursuroda. Ad-adda a pangbeterano dagiti lektiur. Ken inniliw dagiti mannurat. Makitam ida kadagiti sirsirok ti kaykayo a di maputpot ti innistoriada a di mabalin nga awan ti pagsasanguanda a makaulaw.
Ngem saan a daytoy ti nangpungtil iti arapaapko a mangsurot iti dana dagiti id-idoluek a mannurat. Surat, basa, surat, basa ketdi ti inaramidko. Uray man ketdi no mamin-ano a marediek dagiti ipatpatulodko iti Bannawag. Ang umaayaw ay di nagwawagi, dayta ti pinangpatibkerko iti bagbagik.
Ket iti panaglabas dagiti tawen, nakaipablaakak met laeng. Saanakon a mannurot, kinunkunak iti nakemko. Mannuratakon!
(Adda tuloyna)


text:
NARVACAN, Ilocos Sur – Maysa a lalaki ti nakoriente bayat ti panangisimsimpana iti sound system a maaramat iti concert ti maysa a kumakanta a grupo idi Oktubre 31 ditoy nga ili.
Iti inisial nga inbestigasion dagiti polis, madama nga isimsimpa ni Bernard Carpio, 26, residente iti Tugatog, Malabon City, ti sound system nga usaren ti River Maya iti konsiertoda idi makaiggem iti kulislis a barut a puon ti pannakakorientena.
Naitaray ti biktima iti Central Ilocos Sur District Hospital para iti pannakaagasna.#


text:
Maika-24 a paralelo amianan
Ti maika-24 a paralelo amianan ket ti sirkulo ti latitud a 24 gradgrado iti amianan ti ekuador a plano ti Daga. Daytoy ket ballasiwenna ti Aprika, Asia, ti Taaw Indiano, ti Taaw Pasipiko, Amianan nga Amerika ken ti Taaw Atlantiko.
Iti daytoy a latitud ti init ket makitkita para kadagiti 13 nga oras, 37 a minuto iti las-ud ti solstisio ti kalgaw ken 10 nga or-oras, 39 a minminuto iti las-ud ti solstisio ti panaglalam-ek.[1]
Likmut iti lubong[urnosen | urnosen ti taudan]
Mangrugi iti Kangrunaan a Meridiano ken mapan nga agpadaya, ti 24° a paralelo amianan ket lumabas iti:


text:
STA. CATALINA, Ilocos Sur – Nakaeskor ti kapolisan iti kampaniada maikontra iti loose firearms kalpasan a nagpositibo ti search operation nga impakatda iti balay daytoy idi agsapa ti Oktubre 27.
Babaen ti bileg ti search warrant nga inyisio ni Judge Francisco Ante, Jr. ti MTCC, Vigan City, sinukisok dagiti nagtitipon a kameng ti PIB, CIDG, PPSC ken police station ditoy nga ili ti balay ni Barangay Captain Chris Dancel Navarro, 36, naasawaan, ken residente iti Barangay Poblacion, a nagresulta iti pannakakumpiskada iti maysa a cal. 40 pistol a nagmarka iti Taurus, maysa a magasin ti cal. 40 a nagkarga iti 15 a balbala ken 24 nga empty fired cartridges case para iti cal. 40.
Nakalista ni Navarro a No. 1 High Value Target, Provincial Level iti Ilocos Sur Drug Directorate for Intelligence Watch List.
Nasaklangan iti daytoy met laeng nga aldaw ni Navarro iti kaso a panaglabsing iti RA 10591 iti provincial prosecutor’s office a nai-docket iti babaen ti NPS No. I-03-INQ-17J-00221. (Tawid News)


text:
Kolum ni Jobert M. Pacnis
(Umuna a paset)
‘YUNG depression, gawa-gawa lang ng mga tao ‘yan. Gawa nila sa sarili nila…
Malagipmo no nagkuna iti dayta?
No managbuyaka iti noontime show iti telebision, nalabit nga ammomon. Wenno, managpeysbukka. Ta nagpiestaanda la ngarud dayta iti social media.
Ania met ngarud ti reaksionmo idi? Nakapungtotka kas iti kaaduan? Ginuram met daydiay a komediante a nagkuna? Saanna man la a nalapdan ti bagina a nagsao iti makasair ti rikna. Ipagarupna ngata a nalaka laeng ti agsagaba iti depression wenno sobra a kinaliday?
Ken asino met ngata nga indibidual ti agparparbo nga adda depression-na?
Wen, ta saan nga asi-asi a sakit ti depression. Natamingtayo idin daytoy kadagiti immuna a sinurattayo. Kabulon ti bukodtayo a padas. No di kabaelan ti maseknan, mabalin nga agpakamatay. Ag-suicide!
Panagrikna ti biktima ti depression, awanen ti kaes-eskan ti agbiag. Aglalo la ngaruden no dina marikna ti kinapategna iti sosiedad kangrunaan iti pamiliana wenno gagayyemna. Samsam-itenna laengen ti pumusay tapno saannan a marikna ti et-et ti nakaro a liday. Saanen a makapagpanunot a basol ti mangkettel iti bukodna a biag.
Ita, natinggaw daytoy nga isyo. Maisupadi idi a di maikankano wenno mapagsasaritaan. Kasla ngamin nakababain iti sosiedad no maammuanda nga addaanka iti depression. Ibagada a kapuyka— nakapuy ti pakinakemmo.
Dida maawatan a maysa a sagubanit daytoy. Wen, sakit a masapul koma a pagsaritaan, maipakita kadagiti eksperto tapno maagasan.
Ngem no apay a maysa pay a nalatak a personalidad iti telebision ti nagkuna a gawa-gawa laeng ti tao ti depression!
Insensitive! kunada la ket ngarud kenkuana iti social media.
Itay laeng nabiit, naipalgak a maysa manen a pagtaudan ti depression ti agraraira ken mapagad-adalan. Wen, ta saan laengen a kadagiti problema wenno parikut a pagaammotayo ti pakaigapuan ti depression.
Nagballaag ti Departamento ti Salun-at (DOH) iti “baro a rupa” ti depression a maala pay met iti social media. Isu kano daytoy ‘tay panangatakeda kadatayo iti social media. Bashing, kunada iti Ingles.
Nainget ita ti panagadal nga isaysayangkat dagiti maseknan no talaga a maikonektar iti social media daytoy baro a kita ti depression.
Segun ken ni Dr. Eric Tayag, spokesman ti DOH, masipsiputan ti panagadu ti biktima ti pannaka-bash iti social media (a mabalin a kunaentayo a pannaka-bully) a kaaduan nga agtutubo dagiti biktima. Ngamin, arig saanda nga ibbatan ti selponda iti inaldaw tapno dida ‘maisina” iti artipisial a lubong a paggargarawanda.
Ti bashing, nakaro gayam a depression ti ibungana no di malapdan. Gapu ta agtutubo ti kaaduan a biktima, kaaduanna kadakuada ti saan a maka-move on. Demdemdemenda lattan ti pannakaatake, pannakairurumen, pannakaikuskuspilda iti social media. A no di naalibtak dagiti gagayyem wenno kapamiliana, naladawton a maduktalanda.
Ti ammo dagiti biktima, kabaelanda a risuten daytoy a bukbukodda. Agingga a matakuatanda laengen nga imammameg idan ti depression.
“Isuda (dagiti agtutubo) dagiti kayatmi a salakniban,” kuna pay ni Tayag, “ta naynay nga isuda ti biktima.”
Pammaneknek ti umad-adu a biktima ti depression ti kina-busy ti Hopeline ti DOH. Adu ti tawag a maaw-awatda nga agpatpatulong kadagiti mapaspasamak kadakuada.
Saan ngarud a karkardayo a dumakkel a dumakkel ti bilang ti nasurok a tallo a riwriw nga agsagsagaba iti depression (segun iti report ti World Health Organization) iti pagiliantayo.
Ingunamgunam ngarud ni Paulyn Ubial, dati a Sekretario ti Salun-at, ti panagridam ti tunggal maysa kadagiti gagayyem wenno kameng ti pamiliana. Siputan no addan kadagitoy dagiti pagilasinan ti depression.
No kasta man bilang, masapul ti naan-anay a panangipateg iti mapattapatta a biktima tapno matulongan iti kasasaadna. Iparikna ti kinapategna kadatayo. A saan pay a ngudo ti amin. Nga adda latta namnama.
(Adda tuloyna)


text:
Martigues
TI Martigues (Oksitano: Lo Martegue itiklasiko a panakasao, Lou Martegue iti Mistraliano a pannakasao) ket maysa a komuna idiay amianan a laud ti Marseille. Daytoy ket paset ti Bouches-du-Rhône a departamento ti Provence-Alpes-Côte d'Azur a region idiay akindaya a gibus ti Kanal de Caronte.
Dagiti linaon
Pakasaritaan[urnosen | urnosen ti taudan]
Ti Martigues ket binangon babaen ni Ramon Berenguer IV, konde ti Provence idi 1232 idiay mabalin a lugar ti Romano a kampo Maritima Avaticorum.
Klima[urnosen | urnosen ti taudan]
Ti tabla dita baba ket mangipakita dagiti temperatura ken panagtudtudo para iti paset ti panawen ti 1971-2000 :
Populasion[urnosen | urnosen ti taudan]
Pagluganan[urnosen | urnosen ti taudan]
Ti Gare de Martigues a perokaril ket sinerserbian babaen dagiti rehional a tren ti nagbaetan ti Miramas ken Marseille.
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig iti Martigues iti Wikimedia Commons


text:
SAN JUAN, Ilocos Sur – Naglukaten dagiti trading centers nga aggatang iti tabako iti umuna a distrito ti probinsia, daytoy ti naammuan manipud iti National Tobacco Administration area supervisor.
Kinuna ni NTA Area Supervisor Jose Taclas a pormal a naglukat dagiti trading centers nga aggatang iti tabako itay Pebrero 8.
Nupay adda dagiti maud-udi nga aglukat, manamnama nga amin a trading centers ket aglukatda iti saan a naladladaw ngem Pebrero 18 nga aggatang iti tabako.
Mangnamnama dagiti mannalon a nasayaat ti presio ti tabako iti daytoy a tobacco season.
Iti napalabas a panagtatabako, immabut iti P 79 kada kilo ti presio ti napintas ti kalidadna a tabako idinto a P44 kada kilo ti presio ti reject a tabako.#


text:
Kaudian, insan, a kumentarioak ti langenlangenyo kadagiti nabati a kakaduam iti opisinayo. Kasla awan man ti mangpagpaguni kenka, insan. Sada la ukapen ti ngiwatda no adda saludsodem a sungbatanda wenno adda ipakaammoda kenka. Iti ababa a pannao, nalamiisda kenka, insan. Apay, dimo aya mapaliiw? Wenno awan ti bibiangmo iti garawda? Wen, a ta mayat met ti patangan ken kinnatawada no is-isuda. Sagpaminsan pay agiinnarasaasda ket suspetsak a sika ti nalimed a pagpapatanganda.
Rumbeng ngamin, insan, a balansiem ti amin. Dimo mabalin a kuestionaran ta taom nga agkaraladaw no uray sika ket aramidmo met. Makipatangka a nasayaat, saan ket a binubugkaw tapno respetuendaka. Aysus, insan, nasayaat a no dida guyguyaban wenno laylayatan ta liklikudam. Adda posibilidadna nga aramidenda dayta kenka ta didaka met kabaelan iti sangonsango agsipud ta bukodam met ida nga alunosen. Ken no adda pagsayaatan, kitaem, insan, ta nasayaat ti bingay. Saan a ti dakkel ti kukuam ket ti laeng maregmeg ti ipuruakmo kadakuada.
Narigat met ket ti mangidaulo, insan. Rumbeng a nga ammom a sanguen ti nadumaduma a klase ti tao, kasta met ti kaririknada. Apay, dimo ya naadal dayta iti subjectmo idi a Psychology? Sapay no dimo sangkakuna a nalpasmo ti masters degree iti Public Administration. Ipakatmo a, insan, dagiti naadalmo ta saan nga umanay ti puro laeng teoria.
Isu met ket a diakon nagsubli idi ta kasta ti nakitak a sitwasionyo dita. Isu nga inanusak pay laeng ti nagbalin nga assistant ni Amang iti taltalon agingga nga innalanak ni Apo Mayor a kas dianitor ditoy munisipio.
Adu koma pay ti kayatko a binsabinsaen, insan, ngem masapul nga igibuskon toy suratko ta amangan no maladawak iti trabahok ket ungtannak tay kinkinse ti darana a hepe ti General Service Office. Sapay la koma, insan Memong, ta agpanunotka. Narigat ti hayblad. Kunada man a basbassit ti mapagkutim a muscles no umisemka maikumpara iti nakamisuotka nga arigna masiluanen ti kaatiddog ta sungom. Malaksid iti dayta, umadu pay ti magayyemmo. No ngay maatakeka, di pay nabalon a dina oras ni ipag Masing? Ket uray kasanonton ti panagpungtotmo no “makitkitam” ti pananglalailo ni kompadrem a Juaning kenkuana, ay, awanton ti maaramidam pay. Isu nga ita ta nasapa pay, agpanunotkan. Awan ti kasamayan a wagas ti pannakikadua wenno panangilawlawag iti aniaman a banag no di ti pannakisao iti naalumanay.
Toy mangikaluya kenka,
Insan Bionic
P.S.
Dika unay agpulpulotan iti azucena, insan, ta napudot ti bagi ti karnet’ aso. Amangan no isu pay ti maysa a gapu ti kinamanagpupudotmo.#


text:
Baybay Halmahera
Ti Baybay Halmahera ket rehional a baybay a mabirukan idiay sentral nga akindaya a parte ti Bayabay Australasia Mediteraneo. Daytoy ket naisentro iti agarup a 1° Abagatan ken 129° Daya ken bineddengan babaen ti Taaw Pasipiko iti amianan, ti Halmahera iti laud, ti Waigeo ken Irian Jaya iti daya, ken ti Baybay Seram iti abagatan. Daytoy ket sakupenna ti agarup a 95,000 km ken ti topograpiana ket ket buklen dagiti nadumaduma a bilang dagiti naisina a labneng ti taaw ken dagiti pantok, ti kangrunaan kadagitoy ket ti Labneng Halmahera a makaabot iti kaadalem iti 2039 m.
Gay-at[urnosen | urnosen ti taudan]
Ipalawag ti Gunglo ti Internasional a Hidrograpiko (IHO) ti Baybay Halmahera a kas maysa kadagiti danum ti Purpuro Daya nga India. Ipalawag ti IHO ti patinggana kas dagiti sumaganad:[1]
Iti amianan Ti linia manipud iti Wajaboela (Morotai) aginggana iti Tg. Djodjefa, ti akin-amianan a punto ti Halmahera.
Iti daya. Ti linia manipud iti Tg. Gorango, ti akin-amianan a daya a punto ti Isla Morotai, babaen ti is-isla ti Sajang ken Kawé aginggana kadagiti akinlaud a patingga ti is-isla ti Waigeo ken Batanta iti ballasiw ti amianan a laud a punto ti Isla Samawati, ken agpababa iti aplaya iti Tg. Menonket iti amianan a laud a puntona, ken kalpasanna mapan iti Tg. Sele, Baro a Guinea (1°26′S 130°56′E / 1.433°S 130.933°E).
Iti abagatan. Ti akin-amianan a patingga ti Baybay Ceram iti pagbaetan ti Obi Mayor ken Baro a Guinea [Ti linia manipud iti … Obi Mayor … ti Tanjong Seranmaloleo iti akindaya unay a patinggana, kalpasanna babaen dagiti isla ti Tobalai, Kekek, Pisang ken Kofiau aginggana iti Tanjong Sele (1°26′S 130°55′E / 1.433°S 130.917°E), ti akinlaud a punto ti Baro a Guinea].
Iti laud. Ti akin-abagatan a punto ti Baybay Molucca [sic] iti pagbaetan ti Halmahera ken Obi Myor [Ti linia manipud iti akin-abagatan unay a patingga ti Halmahera aginggana iti amianan a punto ti Isla Bisa (Setile), kalpasanna aginggana iti akin-amianan unaya patingga ti Obi Mayor].
Dagiti silpo ti ruar[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Limits of Oceans and Seas, 3rd edition" (PDF). International Hydrographic Organization. 1953. Naala idi 7 Pebrero 2010.


text:
Nuevo León
Ti Nuevo León (Panangibalikas nga Espaniol: [ˈnweBo leˈon] ( denggen)), wenno Baro a Leon, opisial a ti Nawaya ken Naturay nga Estado ti Nuevo León (Espaniol: Estado Libre y Soberano de Nuevo León), ket maysa kadagiti 31 nga estado a no mairaman ti Pederal a Distrito, ket mangbukel kadagiti 32 a Pederal nga Entidad ti Mehiko. Daytoy ket nabingbingay kadagiti 51 nga ili ken ti kapitolio a siudadna ket ti Monterrey.
Daytoy ket mabirukan idiay Akin-amianan a daya a Mehiko. Daytoy ket beddengan dagiti estado ti Tamaulipas iti amianna ken daya, ti San Luis Potosí iti abagatan, ken ti Coahuila iti laud. Iti amianan, ti Nuevo León ket addaan iti 15 a kilometro (9 mi) a gay-at iti pagbeddengan ti Estados Unidos ken Mehiko a kadenna ti estado ti Estados Unidos ti Texas.
Ti estado ket naipanagan iti Baro a pagarian ti León, ti maysa nga administratibo a teritorio ti Bireinato ti Baro nga Espania, nga isu met ket naipanagan para iti naipakasaritaan a Pagarian ti León ti Espania.
Malaksid iti kapitoliona, dagiti nangruna pay a siudad ket ti Guadalupe, Santa Catarina, San Nicolás de los Garza, aken San Pedro Garza García, amin dagitoy ket parte ti Metropolitano a lugar ti Monterrey.
Dagiti silpo ti ruar[urnosen | urnosen ti taudan]
Midia a mainaig iti Nuevo León iti Wikimedia Commons
Pakaammo ti panagbiahe idiay Nuevo León manipud iti Wikivoyage (iti Ingles)
Datos ti heograpia a mainaig iti Nuevo León iti OpenStreetMap
- (iti Espaniol)—Website ti Estado ti Nuevo León


text:
Kolum ni Jobert M. Pacnis
(Maikadua a paset)
Kadagitoy pay a gundaway nga istoriaannakami ni tatang kadagiti kapadasanna kano kadagiti di-katatawan. Ti agpakpakita kenkuana a bola nga apuy tunggal mapan agliwliw iti buyon no kasta a kadawi dagiti dalag; ti padi nga awan ulona nga agpakpakita iti balite iti dalan nga agpahaywey; ti sansilmo a nasagangda idi nga agkakabsat a papanda pannakigapas; ti dakkel a billit a nangpayong kenkuana iti maysa a kaslag ‘diay bulan a papanna panagtarukoy; ti dakkel nga aso a gumaygayebgeb dagiti matana nga agparparang iti imburnal iti laud a ruaranda ken ni nanang no agpaplasada; kasta met ti panangispalna iti anak ti kabagianmi a mapapati nga innala ti sirena.
Nasapa a nagpabaybay ni tatang kadaydi nga aldaw tapno mapan agtabukol iti pangngaldawmi. Iti panagawidna, maysa nga ubing ti nakitana nga agkarkarayam iti pantok a sang-atanna. Ti ammona, adda dagiti nagannakna iti asideg. Ngem awanda. Nabigbigna daytoy a ti agdua ti tawenna nga apoko ti kapiduana. Idi masinunuona nga awan dagiti nagannak ti ubing, inubbanan nga inyawid daytoy a masmasdaaw no apay nga adda iti pantok ti ubing.
Idi makadanon iti purok, kasta unay gayamen ti panagsapsapul dagiti nagannak ti ubing. Nagpukaw kano lattan daytoy idinto nga adda laeng iti likud ti ina nga aglablaba iti asideg ti bubon. Sakbay a nagpukaw ti ubing, adda kano naangot ti ina nga agat-ikan (a di met nalangsi unay). Ti ammona, dagiti aglabas iti daya ti balayda a napan nakipagsang-at kadagiti nagsigay. Ngem idi agbalaw, awan gayamen ti anakna iti likudanna.
Sirena la ketdi daydiay naangotmo, kinunada kano iti ina ti ubing.
“Ngannganin ‘ta anakmo,” kinuna kano met ni tatang. “No awan dagiti pada nga agtabtabukol iti batog, nalabit nayawidnan iti pagarianda. Naala la ketdi ti nagbuteng dayta a sirena iti iketmi isu nga imbatina lattan iti kadaratan ti ubing.”
Napalalo a yamyaman ti kabagianmi ken ni tatang. (Adda itan pamilia ken annak daytoy nasao nga ubing—a babai. Naikamang iti kabangibangmi a barangay.)
Malagipko pay ita dagidi panawen nga itugottugotnak ni tatang iti bangkag. Aglalo dagidi panawen nga agkalida iti kamotit ken agparut iti mani. Dagiti pagpursinganmi iti mani wenno naalat-at a lanut ti kamotit, buntuonenmi ida, kaduak dagiti padak nga ubbing, iti sirok dagiti barakbak ken maratuyotuyo. Tarayenmi dagitoy a pagtamblingan. Anian a kinaragsak! Aglalo no mayayaben ti kalluto a mani ken kamotit.
Nupay kasta, adda latta da tatang ken nanang a di agpatpatingga a mangpatpatigmaan kadakami. Agannadkami ta narigat ti matukkolan.
Iti panagsasangomi iti sirok dagiti kayo, awan ngatan ti kararagsakan pay. Marikna la unay ti kinakameng iti pagtaengan.
Naglabasen dagidi a panawen. Ita, addan bukodko a pamilia. Ken binangon a pagtaengan. Ngem agnanayonda latta ditoy lagip. Naragsak a sublian ida iti lagip.
No kasano a pinadakkeldakami nga agkabsat, kasta met ita ti kayatko a pangpadakkel kadagiti bungami ken ni baket. Iti naganus pay laeng a panunot dagiti ubbingmi, ituktukitmin ti kinapateg ti adal, ti nakaparsuaan ken panagdaydayaw iti Namarsua.
Ket agingga’t mabalin, adda latta dayta panaglalanglang a kanayon tapno babaen itoy, maipariknami kadakuada ti kinapateg ti panagsasango a mangan.
Wen, simple laeng ti arapaapko iti binangonko a pagtaengan. Umdasen ti adda bassit masapulan—‘tay di makurkurangan, a di nagtaud iti maikaniwas nga aramid; makalpas dagiti ubbingmi iti adalda ken dumakkelda a manakem ken managbuteng iti Dios.
Ita a panawen ti Paskua, napateg ngarud a kitaen, utobentayo no kasanon ti binangon/impatakdertayo a pagtaengan. Anian ti rupa daytoy? Mayannatup kad’ pay laeng iti pagayatan ti Dios? Adda kad’ pay laeng dayta ayat nga agtataeng?
Sigurado nga addada dagiti banag a di mayannurot iti kayattayo a pagbanagan ti binangontayo a pagtaengan. Ngem saan koma a dagitoy ti pakaupayan—agserbida ketdi a kas stepping stone tapno baliwan ti umaddang a mangragpat iti inar-arapaap a naragsak a pamilia.
Kas iti nanumo a pamilia a nabukel sadi-Belen!#


text:
Aganannad iti “Let Your Money Work For You!”
Agannad iti “Let your money work for you!” Daytoy ti catch line para kadagiti prospective investors, sa maisaruno daydiay “4.5%” daily interest a tubo ti investment. Agasem, sky high ti interest rate. Unbelievable! Di nakapappapati. Ngem pudno ti offer. Isuna laeng ta uray dagiti banko ket dida kabaelan iti mangited iti 4.5% iti binulan. Anianto la ketdin no dayta ket inaldaw? Iti makatawen, wen, kabaelan dagiti banko nga ited ti 4.5% lalo dagiti industrial ken commercial bank. Ulitek, tinawen dayta, saan ket nga inaldaw a kuenta wenno daily rate. Kadagiti financial analyst, paggaakanda, no di ket dida pay a taliawen a, daytoy nga offer ta kasla buntuon iti agal-alingasaw iti buyokna a basuraan.
(No masurot daytoy nga interest rate, agserra la ketdi amin a banko. Mapasamak la ketdi ti sapasap a bank-run ken bank hoiliday gapu ta mairuar amin a savings ken maibaut itoy nga investment. Ngem ti agdadata a kinapudno, saan nga ayunan ti Central Bank of the Philippines ti aniaman a tumaud a money market a manglilibeg no di man mangrippuog ti banking system. Ta no nadadael ti banking system, kaipapanna metten dayta ti pannakarippuog ti ekonomia.)
No aggagarka itoy, adtoy pay ti pasarunona, maysa nga invitation nga umatendarka, iti symposium dinner no kasano a makaalaka iti investment contract. Ket wen met a, no dagiti investors ti nagmimiting, saan nga asi-asi a lugar. Daytay class. Daytay dekalidad a lugar wenno kapipintasan iti amin a napintas. Ta kasano koma a makaawiska iti investors no iti pagmimitingan (venue) ket iti sirok laeng iti bayog wenno kawayan a pagibabaudam ken ni sikkubeng? Wenno iti nangilaw a karinderia a di naimas iti lutona? Siempre, kas paset iti marketing ploy (nga awaganda pay iti marketing strategy), nasken nga iti class a lugar. Daytay addaan iti reputation. Riding on the reputation. Total, agbayad met ti kompania. Ken siempre, the other way to attract an investor is through his stomach. Ta no nagpakan ti agilaklako iti adaan iti reputation a restaurant, clubhouse wenno resort, ti first impression dita ket ti sinseridad. Daytoy man ket sinseridad nga aglako wenno sinseridad a mangloko.
Kinapudnona, maysa a marketing strategy iti agpaseminar ken agpasymposium kadagiti reputable venue. Kadagiti dadduma, you should be in business attire. Wen met a, business meeting daytoy isu a nasken nga amin nga umatendar ket highly regarded in behavior. Saan laeng a maipapan iti business no di pay ket kadagiti consultancy firm a mangguyguyugoy kadagiti possible a kliente. Ngem nasken iti panagannad kadagitoy nga istratehia ti consultrancy, ta agpatingga laeng koma iti consultancy a saan ket nga aglinglinged a kas recruiting agency.
TI SISTEMA TI INVESTMENT SCAM
Saan a piso iti pagsasaritaan ditoy, no di ket doliar. Wen, doliar. Minimum of US$ 1000.00, maaddaankan iti investment contract ken kumitan ti kuartam iti 4.5% daily interest rate. Amazing, saan?
Ket 500 ngarud a katao iti naallilaw itay nabiit. Immatendarda iti dinner symposium iti Baguio. Ta talaga a makaay-ayo dayta a interest rate. Ken makaay-ayo a denggen ti testemonia dagiti dua “country’s” top earner wenno investors.
Ket kuna dagitoy a sipapannekkel a top earner a kabayatan iti panangisubo iti naimas a taraon: “Maysa a narisgo a banag daytoy, awan iti pinnilitan. Amin simrek ditoy (nga investment) ket ammona a narisgo (ti kastoy nga investment). Iti minimum a $1000.00, kumita ti kuartayo iti 4.5% per day. Iti uneg laeng iti 24 nga aldaw, nabawikon ti kuartak!”
Kadagiti dadduma nga addaan iti ammo iti pyramiding scheme, adtoy ti clue wenno pagilasinan: maikkan iti bonus a $100.00 ti asinoman a makaited iti referral, (wenno makaawis iti maysa nga investor), ken sabali pay a $100.00 para iti sumaruno a paris a referral (next paired referral). Kastoy lattan ti money flow iti pyramiding scheme.
Ti investment ket addaan iti holding period a dua a bulan. Ti interest ket maala laeng babaen iti Visa wenno Mastercard.
Ti rigatna, awan ti opisina daytoy nga aglaklako iti investment contract. Base in Manhattan New York, kunada ngem dida ibaga ti eksakto nga adres. Maysa laeng a virtual office ti adda. No virtual no kuna, iti laeng internet, wenno iti website ti pakasarakan a kontak kadakuada.
Ngem kalpasan a nangibaut iti hard earn money, dagitoy nga investors, saanda metten a maka- access iti accountda iti website. Ken dipay ketdin a, maakses ti website ti naglako iti investment contract.
Timmayab ti nagrigrigatan a doliar. Namak payen no dayta a doliar ket sapulna iti ballasiw taaw wenno sapul dagiti annak wenno anak nga OFW?
Adda ti maysa nga investor a di makaakses iti website. Sinapulna ngarud ti nakakabil a based address, nga isu ti Manhattan, New York. Sinapulna identity ti komapnia kadagiti nalalatak nga stock exchange iti USA a kas iti NYSE, NASDAQ, S&P, American Stock Exchange, Investopedia, DOW Jones, Mapquest, Snopes.com ngem awan ti nagan ti kompania nga aglaklako iti investment certificate ditoy Filipinas. Kinamote iti inna panagbirok.
Ketdi, adda kakaisuna nga impormasion a naala ti managsukisok nga investor. Ti nakakabil a Manhattan, New York a based ti kompania ket saan gayam a pudno, no di ket Manhattan Gardens iti Cubao, Quezon City!
Ngem ania pay nay? Timmayaben ti investment. Awanen ti hard earn money. Awanen ti urnong a doliar.
Kadagiti kakastoy, adunto latta iti rumuar kadagiti internet, wenno kadagiti publiko nga agawis wenno aglako iti investment contract. Isu a nasken iti panagannad sakbay nga itapog ti nagling-etan a kuarta.
Kasla met laeng iti pyramiding scheme, a wen, maited ti kuarta dagiti immuna a gimmatang iti investment. Natural dayta. Pangbanniit kadagiti sumaruno a biktima. Isu ngarud a nasken iti ad-adu a recruit tapno adda ti kuarta a pangalaan iti maibayad. Ti kakasi ket dagiti adda iti babaen ti listaan wenno naud-udi nga investors ta didan a pulos a maala ti kuartada.
Iti investment, wenno panaggatang iti investment contrract ket saan a bastabasta a serken no awan iti makita a pammaneknek. Wenno mapagduaduaan dagiti offer wenno benepisio a maawat. Daydiay laengen 4.5% daily rate ket saanen a nakapappapati. Uray dagiti dagiti usorero ket per monthly basis wenno 100 days ti kuenta ti interest rate.
Kas sagudayen ti Republic Act 8799 wenno Securities Regulations Code of the Phlippines, “…securities as shares, participation, or interest in a corporation or in a commercial enterprise or profit-making venture and evidence by certificate, contract, instrument, whether written or electronic in character” ket nasken a mairehistro iti Securities Exchange Commission (SEC). Ngarud, sakbay a tumapog ti investment, nasken a saludsoden daytoy no rehistrado met laeng iti SEC. No kunana a wen, nasken a beripikaen a personal iti opisina ti SEC no pudno wenno saan a rehistrado tapno maliklikan iti pannakaallilaw.
Iti Section 8 ti RA 8799, kunana: “Securities shall not be sold or offered for sale or distribution within the Philippines, without a registration statement duly filed with and approved by the Commission.”
Mabasa pay iti alagaden ti SEC tri dusa dagiti aglabsing itoy, a kunana: …the penalty or selling securities or investment contracts without the SEC registration according to Section 73 of RA 8799 is a fine of not less than P50, 000.00 but not more than P5,000,000.00 or imprisonment from seven to twenty one years, or both at the discretion of court…
Isu a dagidiay dua a top earner iti daytoy nga scheme ket kinemmeg ti NBI. Isu a sangoenda ti kaso ken saganaanda ti dusada nga iyetnag ti kprte a kas sagudayen iti linteg ti RA 8799.
No saan a rehistrado dayta a kompania nga aglaklako iti investment contract, shares, interest in a corporation or in a commercial enterprise or profit-making venture, nasaysayaat no dimon a panunoten daytoy. Saanmo nga igasanggasat ti kuartam a nagbanbannogam wenno nagbannogan ti anak wenno asawa wenno dagiti annak.
Awan iti kas iti agannad. #


text:
CANDON CITY – Inaresto dagiti polis ditoy ti maysa a baro iti mismo a pagtaenganna sadiay Barangay San Isidro, ditoy siudad babaen iti bileg ti warrant of arrest nga inyisio ti hues idi malem ti Oktubre 7.
Naaresto ni Jenius Edward Acance y Peralta, 21, estudiante, iti balayna a masarakan iti nadakamat a barangay babaen ti warrant of arrest nga inyisio ni Judge Policarpio P. Martinez ti Regional Trial Court, Branch 71 ket adda ita iti kustodia ti Candon City Police Station.
Sumangsango ni Acance iti kaso a panaglabsing iti RA 7610 babaen ti Criminal Case No. 3564-C ket nairekomenda nga agpiansa iti P80,000.00 para iti temporario a wayawayana.
Sakbayna, maysa a tip ti impatulod ti maysa a kameng ti Barangay Intelligence Network iti police station a nasaripatpatanna ti suspek a simmangpet iti balayda.#


text:
Salaysay ni Judith M. Simon
UMAYKA man ketdi ta inta agpagnapagna idiay baybay, ‘mare. Bay-am pay laeng dagita labaam yantangay ta nasapa pay met. Ikkanta met, a, ti bagita iti aliwaksay. Saan a dayta lattan agmalmalemta a paigagalut iti pagtaengan. Masapul nga ag-unwind-ta, sika ketdi met.
Kitaem, a, iti katratrabahota iti balay ket natataengan ti langata ngem iti edadta. A di rumbeng! Ay, isukatnata dagiti assawata, a, no kasta. Isu a bay-am man dagita labaan! No agunget ni ‘pare, a, ket agungetkanto met. Maminsanak met laeng a napan immaliwaksay, lakay, ilailomto lattan, a.
Ala, saan met ketdi a basta panagaliwaksay latta daytoy a panangawisko kenka, a, ‘mare. Kayatka laeng a tulongan babaen ti panangipadigok iti nabuyak iti telebision. Isu a saan met laeng a puro negatibo ti maal-ala iti panagbuya kadagiti damdamag (nupay kasta unay latta a pungtotko kadagiti pork barrel scam a di met laengen maung-ungpot nga isyo ken dayta panagpukaw dagiti bawang isu a kasla balitok ita ti presioda).
Ammom ngamin, ‘mare, ti gayam nalabes a panagtugtugaw lattan ket makaited iti sagubanit iti bagbagi. Kuna man ti panagadal, mangibunga kano daytoy iti sakit ti puso, diabetes, obesity (nakaro a panaglukmeg) ken dadduma pay.
Dayta la unay ti gapuna, ‘mare, a kayatka nga awisen nga agpagnapagna. Ayna, nagngina ti agkasakit, ania! Kuna ngarud ti ads iti telebision: Bawal ang magkasakit.
Iti agdama a panawen, ‘mare, mapan kanon a kagudua ti orastayo iti inaldaw ti mapmapan iti panagtugtugaw laeng. Iti trabaho, kas koma ken ni maestro no kasta a bakantena, itugawna man ti agaramid iti lesson plan para iti sumaruno nga aldaw. Sa no mapan met agklase, puera delos buenos kadagiti dadduma, itugawnanto pay laeng no oras ti panagklasena ta agpakpakopia met lattan, piman, imbes nga ipalawagna dagiti leksion. Inton sumangpet iti balay, itugawna man met laengen, a, ta nabannog kano ngarud.
Wen, itoy a panagbaliw ti lifestyle-tayo, ‘mare, maliplipatantayon nga ikkan ti bagitayo iti panawen a mawatwat koma met uray sagpaminsan laeng. Ngem iti kaadu ti trabaho, kas nakunan, malipatantayo payen ti tumakder tapno yinana koma bassit dagiti nautoyan a piskel ken ur-urat.
No ania ket unay ti yal-alistoantayo la unay iti inaldaw. Awan met koma no ammotayo nga imanehar ti orastayo (basaen ti kolum a Sinursuran iti naglabas nga isyona itay Hunio). Di kad’ imbes nga igubettayo ti bagitayo nga itugaw nga agtrabaho, ay, adda la ketdi oras a maitedtayo iti bagitayo tapno makawatwat met uray iti uneg ti pagtrabahuan.
Kuna pay ti panagadal, ‘mare, uray kano no agwatwatwat ti indibidual no ad-adu latta nga amang ti panagtugtugawna iti trabaho a di man la ag-break uray apagbiit, kandidato latta iti risgo ti salun-at a naibagatayon.
Ti ngarud napintas ditoy, ‘mare, no madlawmo a kasla umirtengen dagiti urat wenno piskel, takderam pay laeng ti panaglabam. Ipagnapagnam. Umangeska iti nauneg. Sa sublianam met laeng ti trabahom. Frequent breaks, dayta man ti masapul. Patinayon a panangted iti bagi iti inana.
Kasano koma a makaited iti sobra a panaglukmeg ti panagtugtugaw laeng, kunam, ‘mare? Siempre, no nakatugawka la nga agnanayon, makariknaka iti pannaka-boring. Gapu kadayta, ibaw-ingmo ti imatangmo iti panagbuyam iti telebision. Bayat ti panagbuybuyam, igiddanmo met ti kumaremkem kadagiti masaramsam. Itoy a gundaway, dimo mapupuotan nga adu gayamen dagiti naipaunegmo a taraon— a kaaduanna pay met a sitsiria. Plus softdrink!
Inton agbalawka, ‘mare, nagadu gayamen ti nagimulsitam. Maurnong dagiti calorie nga impaunegmo ket agbalinda laeng a taba ta saanmo met a watwatwaten ti bagim. Di kad’ lumukmegka a lumukmeg. Pagangayanna, triple body-kanton. Kayatmo ngarud a kastaka, ‘mare? Isukatnaka la ketdi ni ‘pare.
Iti met biang ti sakit ti puso, kasta met laeng. Ti nalaus a panaglukmeg, dakkel unay ti risgona. Iti saan a pannakapuor dagiti taba a naipauneg iti bagi, abbenganda dagiti urat a kumamang iti puso. Uray pay iti utek. Di kad’ naladawton ti amin no inatakenakan!
Ammom, ‘mare, itoy a damag, damdamagek iti bagik: Daytoy ngata ti gapuna nga adu ti obese iti senado ken kamara?
Ken uray pay kadagiti lidertayo iti ili ken barangay, kitaem ket adu kadakuada ti buksitan. Ken napanen iti sabali a lubong gapu iti atake ti puso.
Dagitoy a lidertayo, addada koma nga agpampanday iti linteg para iti pagimbagantayo. Ngem agtugtugawda met laeng sa nga awan ar-aramidenda bayat daytoy nga aramidda? Paliiwem ket adu kadagiti lidertayo ti mapanda an-anusan ti mapan agtugaw a makiahedres iti kankanto.
Ngem sabagay, salun-atda dayta, ‘mare. Makaammodan, a, no kaykayatda ti agtugtugaw ngem ti tumulong kadagiti iturayanda. No koma agpagnapagnada a mapan mangkita kadagiti iturayanda. Sa makisarsaritada kadagitoy tapno maammuanda dagiti arungaingda.
Malagipko idi ti programa dagiti pannakabagi ti linteg. TABA daydi. Akronim a nalipatak pay ketdin ti kayatna a sawen ngem napatak iti lagipko ti panggep daytoy. Isu dayta ti pannakaikkat dagiti sobra a “taba” dagiti pulis babaen ti naynay a panagwatwatda. Iti kasta, saanda a nalaka nga agal-al ket makakamatda kadagiti nangisit ti kararuana a kanayon latta nga agwarawara a mangkitkita kadagiti biktimaenda.
Yanna ngatan daytoy a programada? Makitkitata met iti telebision, ‘mare, ken uray pay iti ilitayo nga adu latta dagita a pannakabagi ti linteg a bussot. Gapu ngata iti bingayda kadayta di latta mapasardeng a sugal a hueteng. Ay, adu met a pulotan ti magatangda kadagita a sideline-da, kunam sa, ‘mare!
Ala, intan, ituloytan ti mapan agpagnapagna, ‘mare…


text:
Bise Presidente iti Estados Unidos
Ti Bise Presidente iti Estados Unidos ket isu ti maikadua a kangatuan nga opisina ti publiko a pinartuat babaen ti Batay-linteg ti Estados Unidos.[1] Ti Bise Presidente, a kaduana ti Presidente iti Estados Unidos, ket saan a dagus a binutosan babaen ti tatttao babaen ti Elektoral a Kolehio opisina ti iti uppat a tawen a termino.[2] Ti Bise Presidente ket ket isu ti umuna a iti lini a a panagsasaruno ti presidente, ken agbalinto a Presidente iti pannakagteng ti ipupusay, panagikkat, wenno pannakaikkat ti Presidente.[3]
Babaen ti Batay-linteg ti Estados Unidos, ti Bise Presidente ket isu ti Presidente ti Senado ti Estados Unidos.[4]
Dagiti linaon
Kitaen pay[urnosen | urnosen ti taudan]
Dagiti nota ken nagibasaran[urnosen | urnosen ti taudan]
Adu pay a mabasbasa[urnosen | urnosen ti taudan]
- Goldstein, Joel K. (1982). Ti Moderno a Bise Presidente ti Amerikano. Unibersidad ti Princeton a Pagmalditan. ISBN 0-691-02208-9.
Dagiti silpo ti ruar[urnosen | urnosen ti taudan]
Midia a mainaig iti Bise Presidente iti Estados Unidos iti Wikimedia Commons


text:
VIGAN CITY – Sangabagon nga ukay-ukay nga aruaten ti nakasaganan a maiwaras kadagiti marigrigat a pamilia nga agindeg iti upland municipalities, daytoy ti impakaammo ni Vice Gov. Jerry Singson itay nabiit.
“All set, ti la ur-urayekon ti aldaw a yiskediul dagiti mamayor,” kinuna ni Singson.
Segun ken ni
Singson, naibodega dagiti ukay-ukay iti maysa a pagsinean iti Lyric Cinema ditoy siudad ket nakasaganan dagitoy a maiwaras kadagiti pamilia iti sangapulo ket uppat nga upland municipalities ditoy probinsia a biktima ti bagyo.
Kinuna ti bise gobernador a pito a truck ti pattapattana a pakaipalaonan dagiti ukay-ukay a naaprobaran a maited iti Ilocos Sur idi napan a tawen ngem iti di ammo a gapu, naited iti Mindanao. Innayonna a maysa laengen a truckload ti naited nga ukay-ukay nga aruaten iti Ilocos Sur.
Kinuna ni Singson nga idi intawag ni DSWD Secretary Esperanza Cabral nga adda maited nga ukay-ukay iti Ilocos Sur, dinagdagusna a pinabunag ta dinto manen sabali ti makaala sana indulin iti maysa a pagsinean a kukuana.
Segun iti bise gobernador, naurnosdan kadagiti mamayor dagiti 14 nga upland municipalities ti listaan dagiti resipiente ket agdagup iti 2,500 a pamilia ti pakaiwarasan dagiti ukay-ukay a pakairamanan ti Alilem (80), Lidlidda (200), San Emilio (180), Banayoyo (180), Nagbukel (150), Cervantes (250), Salcedo (230), Sigay (230), Galimuyod (180), Sugpon (250), Quirino (180), Del Pilar (60), Suyo (250), ken Burgos (80).
Kinuna ni Singson a yur-urayna laengen ti iskediul nga ited dagiti mamayor para iti aldaw a pannakaiwaras dagiti ukay-ukay.
Innayon ti bise gobernador a mabalin nga addanto pay nayon nga ukay-ukay a maited iti probinsia.#


text:
Iguig, Cagayan
Ti Iguig ket maysa a maika-4 a klase nga ili iti probinsia ti Cagayan iti Filipinas.
Dagiti baranggay[urnosen | urnosen ti taudan]
Ti ili ti Iguig ket nabingbingay a politikal iti 23 a barbaranggay.[2]
- Ajat
- Atulu
- Baculud
- Bayo
- Campo
- San Esteban (Capitan)
- Dumpao
- Gammad
- Santa Teresa (Gammad Sur)
- Garab
- Malabbac
- Manaoag (Aquiliquilao)
- Minanga Norte
- Minanga Sur
- Nattanzan (Poblacion)
- Redondo
- Salamague
- San Isidro (Ugac West)
- San Lorenzo
- Santa Barbara
- Santa Rosa
- Santiago
- San Vicente (Ugac East)
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Cagayan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Cagayan". Datos ti Populasion ti Ili. Dibision ti Panagsukisok ti LWUA. Naala idi 11 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Amniota
Dagiti amniota ket kadagiti klado dagiti bertebrata a tetrapoda a buklen dagiti reptilia, dagiti billit ken dagiti mamalia nga agitlog iti daga wenno agtalinaay iti pertilisado nga itlog iti uneg ti ina. Dagitoy ket maisalumina manipud kadagiti anamniota (dagiti ikan ken dagiti ampibia) a kadawyan nga agitlog iti danum.
Kladograma[urnosen | urnosen ti taudan]
Ti kladograma a maipakita ditoy ket mangpakita ti pilohenia dagiti amniota, ken surotenna ti naiplaka a bersion ti pannakaikabagian a nabirukan babaen ni Laurin ken ni Reisz (1995).[1] Ti kladograma ket sakupenna ti grupo a kas naipalawag babaen ti panangipalawag ni Gauthier.
Dagiti nagibasaran[urnosen | urnosen ti taudan]
- ^ Laurin, M. and Reisz, R.R. (1995). "A reevaluation of early amniote phylogeny." Zoological Journal of the Linnean Society, 113: 165–223.


text:
VIGAN CITY- Malaksid iti tropeo, immawat ti sangguniang panlungsod ditoy iti cash award a P20,000 manipud iti Philippine Councilors’ League babaen ken ni Konsehal Arthur Sabalburo, Executive Vice President iti Philippines Councilor’s League, Ilocos Sur Chapter, ken nangibagi ken ni Konsehal Alfonso Singson, presidente ti Liga, kas gunggonana iti pannakapilina a Most Outstanding City Council of Ilocos Sur.
Inawat da Vice Mayor Franz Ranches ken dagiti city councilors ti tropeo ken cash award bayat ti sessionda idi Enero 11.
Iti panangabakna, ti city council ditoy ti makisalip para iti Most Outstanding City Council iti regional level iti categoria ti component city.
Segun ken ni Ranches, napag-aanamonganda a mainayon ti P20,000 iti gastuen ti city council iti masungad a panaglakbay-aralda.#


text:
Why not… imbes a magna a kasla supemodel, nagpintas met a kitaen ti maysa a kandidate ti pageant a rumampa iti catwalk babaen iti saliw ti tadek.
Ken yes, imbes a dagiti revealing outfit, nagmayat met a buyaen dgiti candidates in their ingay ken tapes dagiti girls, ken wanes kadagiti boyz. Adda attraction latta metten dagiti dadduma a props kas koma ti ukbong, pana, etc.
Maayatanak ken magustuak la unay ti Baggak Ken Bagnos Ylocos 2012 bayat iti ipaparang dagiti 14 a Balasang Ti Away ken 12 a Baro Ti Away. Isuda dagiti maaw-awagan iti IP’s bayat beauty contest a nairanta laeng kadagiti kameng ti tribu ti Ilocos Sur.
“Its a unique beauty contest,” quoted from one sir June Balbin, maysa kadagiti judge iti elimination round.
Kayatna sawen, its not a typical beauty contest, knowing tribal beauty ket tay kunada a chubby a rupa, simmabungay a legs, saan unay a natayag, ken dakkel a gurong. Nupay kadagitoy a gundaway ket addan nagbaliwan ti physical ti kaadduan gapu iti inter-marriage.
Ngem of course, gimmatas a kudil, nangisit nga atiddog a buok, nabukel a mata ken dimples iti pingping.
Ti beauty contest ke maysa laeng kadagiti showcase iti Begnas itoy a tawen. Added attraction a kunada, agsipud ta malaksid itoy, naaramid pay ti ritual ti tatapayen (maparti ti baboy tapno makita ti vile ti baboy, no napintas ti positionna, it means nagasat, ngem no madi, madi ti kayatna a sawen).
After ti ritual, naaramiden ti rambak iti plaza, sala iti tadek, tallibeng, sayao iti panaguni dagiti gangsa.
Ang then ti maysa kadagiti kaganasan a parte, he he, ti aggigiddan a pannangan. Ket agsipud ta tribu, ubbak ti saba ti maaramat a plato. Awan ti plato, awan kutsara, awan tinidor. Dagiti mangan, regardless ti estado ti gimong, agbuggo iti ima, agkammet a mangan.
Of course, awan ti exempted, isu nga da Cong. Ryan Singson, BFAR director Asis Perez, PCA Administrator Euclides Forbes, ken dadduma pay a bisita ket nagkammetda.
Haan a bale kada Atty. Robert Tudayan, nga organizer ti Begnas itoy a tawen, ket anak ti IP, hmmm… uray metten dagiti taga-NCIP ket nakigiddanen iti pannangan, ken uray siak metten, he he.
“First time ko a nagtadek.” Kuna ni Cong. Singson iti bitlana. Ket ngata, uray da Atty Perez ken Atty Forbes.
Naituloy ti programa idiay gymnasium, unstoppable a cultural dances from different communities iti 2nd district ti Ilocos Sur. Dagiti graceful steps dagiti babai, ken nataraki a kudtar dagiti lalaki iti maka-inspire nga uni ti gangsa. Dagiti ubing a mangibiag iti tradision, dgiti babaket ken lalakay a nangisuro kadakuada.
Traditional games kas koma ti ginnuyodan, sunay, kadang-kadang ken dadduma pay ti naituloy iti malem.
Ken siempre, iti rabii ti Baggak ken Bagnos Ylocos 2012.
Begnas ket rambak ti panagyaman. Nalabon ti apit itoy a tawen. Napintas ti nasagrap. Ti panagarbisna iti bigatna ti nangipasimudaag iti bendision kadagiti amin a tribu ti probinsia.


text:
SAN ILDEFONSO, Ilocos Sur – Tallo kadsaaran ti mabangon a police station ditoy nga ili.
Mismo a ni NCRPO Chief Police Director General Alan La Madrid Purisima, tubo daytoy nga ili, ti kangrunaan a sangaili iti naisayangkat a ground breaking ceremony para iti pannakaipatakder ti pasdek itay Setiembre 1.
Maipatakder ti nasao a police station babaen ti tulong ni Purisima, kameng iti PMA Class ’81, ken nagturpos iti San Ildefonso Elementary School ken Ilocos Sur Community College.
Ti LGU ti San Ildefonso nga idauluan ni Mayor Mark Anthony Purisima ti nangidonar iti lote a pagsaadan iti pasdek.#


text:
CANDON CITY – Mabalin a saan a ka-vibes daytoy sunggo ti kaarrubada a babai sadiay Barangay Balingaoan ditoy siudad, isu a kinagatna a puon ti nakayospitalanna.
Inreport ni Babylyn Jacobe, 46, residente iti nadakamat a barangay, ti nasao nga insidente sumagmamano nga aldaw kalpasan ti pannakapasamakna.
Segun iti biktima, mapan koma bumulod iti pinggan manipud iti kaarrubada ket idi lumabas iti puon ti nyog, dina nadlaw ti sunggo a nakagalut ket kellaat lattan a kinagat daytoy ti kannawan nga imana.
Naammuan a nangted ni Ramon Gambala, akintaraken iti sunggo, iti P500 a pinagpaagas ti biktima ngem nakagasto daytoy iti P6,000.00.#


text:
MAGSINGAL, Ilocos Sur – Nangitanggaya ti pamilia ti napapatay a kandidato para konsehal ditoy iti P500,000 a gunggona iti asinoman a makaited iti impormasion para iti pannakasolbar ti krimen.
Maipalagip a napaltogan ni Cecilio Tolentino, kandidato para konsehal ditoy nga ili, iti sanguanan ti balayna iti Barangay San Vicente ditoy nga ili babaen dagiti di pay nabigbig a tattao a naglugan iti motorsiklo idi Enero 28.
Iti interbiona iti broadcast media, kinuna ni Vice Mayor Alfonso “Boy” Favis Jr. a saan koma a politika ti ibagbagada a motibo ti pammapatay agsipud ta asideg a kabagianna (second cousin) ti biktima.#


text:
LINGAYEN -Agdagup iti aganay 5,000 nga atleta, coaches ken trainers ken school officials ti nakipartisipar iti Region I Athletic Association (R1-AA) Meet a naangay ditoy idi Marso 14-19.
Ti gobierno ti Pangasinan ken ti Pangasinan Division II ti nagsangaili iti daytoy a pasalip a nakipartisiparan dagiti nadumaduma a delegasion manipud kadagiti school divisions a pakairamanan ti Alaminos City, Batac City, Candon City, Dagupan City, Ilocos Norte, Ilocos Sur, Laoag City, La Union, Pangasinan 1, Pangasinan II, San Carlos City, San Fernando City, Urdaneta City, ken Vigan City.
Karaman kadagiti napagsasalipan ti archery, arnis, athletics, badminton, basketball, baseball, chess, football, lawn tennis, gymnastics, softball, table tennis, taekwondo, volleyball, sipa/sepak takraw ken swimming.
Iti pannakaisurat daytoy, madama pay ti pasalip ngem manamnama ti panagkampeon manen ti Ilocos Norte.#


text:
Friday, September 29, 2017
ISECO-CABUGAO, NAIKKANDA ITI FIRE SAFETY LECTURE BABAEN ITI BFP
Cabugao, Ilocos Sur – Dagiti Duty Personnel ti Bureau of Fire Protection (BFP)-Cabugao ket nangiwayatda idi Setiembre 27, 2017 iti Fire Safety Lecture kadagiti kameng ti Association of Barangay Electricians (ABE) iti ISECO Cabugao Sub-office, Barangay Sagayaden Norte, Cabugao Ilocos Sur.
Nagun-od ti BFP-Cabugao ti Plaque of Recognition a kas Best Municipal Fire Station of the Year 2016 iti Region 1 gapu iti kalidad ti it-itedda a serbisio.
Ti Bureau of Protection (BFP) ti ili a Cabugao Ilocos Sur ket agtultuloy a kakammayetna dagiti bumarangay ken institusion kadagiti programa ken aktibidades-da ken katinnulong-da iti Gobierno Munisipal nga idauluan ni Mayor Josh Edward S. Cobangbang. # (Web In-Action)
Posted by Bayan ng Cabugao, Ilocos Sur at 2:49 PM
Subscribe to: Post Comments (Atom)


text:
Mabini, Bohol
Ti Mabini ket maysa a maika-4 a klase nga ili iti probinsia ti Bohol iti Filipinas.
Dagiti baranggay[urnosen | urnosen ti taudan]
Ti Mabini ket nabingbingay a politikal kadagiti 22 a barbaranggay.[2]
- Abaca
- Abad Santos
- Aguipo
- Concepcion (Banlas)1
- Baybayon
- Bulawan
- Cabidian
- Cawayanan
- Del Mar
- Lungsoda-an
- Marcelo
- Minol
- Paraiso
- Poblacion I
- Poblacion II
- San Isidro
- San Jose
- San Rafael
- San Roque (Cabulao)
- Tambo
- Tangkigan
- Valaga
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Bohol". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Bohol". Datos ti Populasion ti Ili. Dibision ti Panagsukisok ti LWUA. Naala idi 6 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Probabilidad
Ti probabilidad wenno pannakaseguro ket ti rukod wenno panagpattapatta no kasano ti kaseguro nga adda ti mapasamak wenno ti maysa nga insasao ket agpaysao. Dagiti probabilidad ket naikkanda kadagiti pateg iti baetan ti 0 (0% mairana wenno saanto a mapasamak) ken 1 (100% mairana wenno mapasamakto).[1] No ti degrado ti probabilidad ket nangatngato, ad-adu ti pannakaseguro a mapagteng ti maysa a pasamak, wenno, dagiti at-atiddog a serie dagiti pagtuladan, no nangatngato ti bilang iti beses a manamnama a mapagteng ti kastoy a pasamak.
Dagiti nota[urnosen | urnosen ti taudan]
- ^ Feller, W. (1968), T Pangyuna iti Teoria ti Probabilidad ken dagiti Pakaipakatanna (Tomo 1). ISBN 0-471-25708-7
Dagiti nagibasaran[urnosen | urnosen ti taudan]
- Kallenberg, O. (2005) Dagiti Probabilistiko Simetria ken dagiti Panagduduma a Pamunganayan. Springer -Verlag, New York. 510 pp. ISBN 0-387-25115-4
- Kallenberg, O. (2002) Dagiti Pundasion ti Moderno a Probabilidad, Maika-2 nga ed. Dagiti Serie ken Estadistika ti Springer. 650 pp. ISBN 0-387-95313-2
- Olofsson, Peter (2005) Probabilidad, Estadistika, ken Estikastiko a Pamay-an, Wiley-Interscience. 504 pp ISBN 0-471-67969-0.


text:
VIGAN CITY – “Awan kinapudnona dayta a damag,” daytoy ti inwaragawag ni Deputy National Security Adviser Luis “Chavit” Singson mainaig iti nagwara a damag itay nabiit nga adda rimmuaren a desision ti First Division ti Commission on Elections a nangpaboranna iti protesta nga impila ni dati a Bokal Efren Rafanan maikontra ken ni Gov. Deogracias Victor Savellano a kinasangona iti kinagobernador iti eleksion idi 2007.
Iti waragawagna a naipatangatang iti DWRS itay Marso 26, kinuna ni Singson a bineripikada ti kinapudno ti nasao a damag iti Comelec ngem naammuanda nga awan pay ti desision a nangabak ni Rafanan.
“Imposible daydiay ta naabak ni Rafanan,” kinuna ni Singson idinto nga innayonna nga ammo ti dati a bokal a naabak ngem imbagana a naulbod iti eleksion.
“Ti rigatna iti dadduma a (kameng ti) media, dida nagberipika sakbay nga inwaragawagda,” imbabalaw pay ni Singson mainaig iti damag a mapapati a naipatangatang iti maysa a broadcast station iti Metro Manila.
Kinuna ti dati a gobernador a “nubenta porsiento” kadagiti nagkandidato a naabak ti mangibaga a nasuitikda iti eleksion ket agprotestada.
Awan ni Gov. Deogracias Victor Savellano ditoy pagilian idi nagwaras ti damag nga addan desision ti Comelec a nangabak ni Rafanan iti panagsangoda iti kinagobernador idi 2007.
Iti opisial a resulta ti Comelec, nakagun-od ni Savellano iti 131,264 a butos idinto a 132,656 ken ni Rafanan wenno iti diperensia a 1,392 a butos.
Inlupek ni Savellano ni Rafanan iti Cabugao a baluartena babaen ti butos a 10,563 maikontra iti 4,581 laeng a butos ni Rafanan wenno iti diperensia a 5,982.
Tinarayan met ni Rafanan ti kinasangona iti baluartena a Sta. Catalina iti 3,205 a butos babaen ti butosna a 4,921 maikumpara iti 1,716 a butos ni Savellano.
Nangipila ni Rafanan iti protesta gapu iti alegasionna a nasuitik iti sumagmamano nga ili ken dua a siudad.
Kinuna ni Singson a “rebbengna a respetaren ni Rafanan ti pannakaabakna” a kas met iti panangrespetarda no nangabak daytoy iti protestana.
Kabayatanna, iti dayta met la nga interbio, kinuna ti dati a gobernador nga awan ti panggepna nga agtaray a gobernador iti eleksion inton 2010 ngem no “pagsayaatan ti probinsia”, agkandidato manen.
Kinuna ni Singson a napintas ti masakbayan ti probinsia agsipud iti kaasidegna iti China ken immadu ti kontakna iti nasional ket umadu ti agibaut iti negosio iti probinsia a mangted iti ad-adu a pagsapulan.#


text:
Kangrunaan a nataming iti nadakamat a miting ti Capability Build-up dagiti Parent-Leaders kas pangulo iti Clustering Group ti 4 P’s ken naipunganay no ania ti kaipapanan ti programa a para kadagiti marigrigat a benneg ti kagimongan.
Naaramid pay ti updating of record ken kasta metten iti pannakatratar ti pannakaiseguro dagiti Parent-Leaders.
Tinarawidwidan da Miss Aida S. Cueto, Ms. Jessie Anne O. Tabut ken ni Ms. Juliet Madriaga, agpapada a Social Welfare Worker, Municipal Link Cabugao iti panagmiting dagiti Parent-Leaders iti nasao a pasdek ti Munisipio. # (Web In-Action)